text:
“Nginani Onkhe Emalanga”
“Mine nginani onkhe emalanga, kuze kube ngusekupheleni kwetikhatsi.”—MAT. 28:20.
1. (a) Chaza kafishane umfanekiso wemabele nelukhula. (b) Jesu wakuchaza njani lokushiwo ngulomfanekiso?
LOMUNYE wemifanekiso yaJesu yeMbuso ukhuluma ngemlimi lowahlanyela imbewu lenhle yemabele nangesitsa lesahlanyela lukhula emkhatsini walembewu lenhle. Lolukhula lwakhula lwendlula emabele, kodvwa umlimi watjela tisebenti takhe kutsi ‘tikuyekele kukhule kokubili ndzawonye, kuze kube sikhatsi sekuvuna.’ Ngesikhatsi sekuvuna, lolukhula luyashiswa emabele wona abutfwe. Jesu wawuchaza lomfanekiso. (Fundza Matewu 13:24-30, 37-43.) Usho kutsini lomfanekiso? (Fundza lishadi lelitsi “Emabele NeLukhula.”)
2. (a) Kusho kutsini loko lokwenteka ensimini yemlimi? (b) Nguyiphi incenye yalomfanekiso lesitawucoca ngayo?
2 Loko lokwenteka kulensimi yemlimi kukhombisa kutsi Jesu utasibutsa njani futsi nini sonkhe sigaba semabele emkhatsini webantfu—emaKhristu lagcotjiwe latawubusa naye eMbusweni wakhe. Lokuhlanyela kwacala ngeliPhentekhoste la 33 C.E. Lokubutsa kutawuphela ngesikhatsi bonkhe labagcotjiwe labatawube basaphila emhlabeni ekupheleni kwalelive lelibi babekwa luphawu bese banyukela ezulwini. (Mat. 24:31; Semb. 7:1-4) Njengobe nentsaba lephakeme isita umuntfu abone kahle indzawo lakuyo, nalomfanekiso usisita sibone tingucuko letitawenteka eminyakeni lengaba ngu-2 000. Kuloko lesikubonako, ngutiphi tingucuko letihlobene neMbuso lesitibonako? Lomfanekiso ukhuluma ngesikhatsi sekuhlanyela, sekukhula, nesekuvuna. Ngalokuyinhloko, lesihloko sitawucoca ngesikhatsi sekuvuna. *
NGAPHANSI KWESIVIKELO SAJESU
3. (a) Kwentekani ngemuva kwelikhulu lekucala leminyaka? (b) Ngekusho kwaMatewu 13:28, kwabutwa muphi umbuto, futsi wabutwa ngubani? (Fundza kwatiswa lokusekugcineni.)
3 ‘Lukhula lwavela’ ekucaleni kwelikhulu lesibili leminyaka C.E., ngesikhatsi emaKhristu emanga acala kubonakala emhlabeni lofanana nensimi. (Mat. 13:26) Ngelikhulu lesine leminyaka, emaKhristu lafanana nelukhula aba manyenti kwendlula emaKhristu lagcotjiwe. Khumbula kutsi kulomfanekiso, tisebenti tacela imvume enkhosini yato yekuzuphuna lukhula. * (Mat. 13:28) Inkhosi yato yaphendvula yatsini?
4. (a) Imphendvulo yeNkhosi Jesu iveta ini? (b) EmaKhristu lafanana nemabele acala nini kubonakala?
4 Akhuluma ngemabele nangelukhula, Jesu watsi: “Yekelani nje kukhule kokubili ndzawonye, kuze kube sikhatsi sekuvuna.” Lomyalo ukhombisa kutsi kusukela ngelikhulu lekucala leminyaka kuze kube ngulamuhla, bekusolo kunemaKhristu lagcotjiwe emhlabeni lafanana nemabele. Leso siphetfo sisitfola kuloko Jesu labuye wakutjela bafundzi bakhe: “Nginani onkhe emalanga, kuze kube ngusekupheleni kwetikhatsi.” (Mat. 28:20) Ngako-ke, emaKhristu lagcotjiwe abetawuvikelwa nguJesu malanga onkhe kudzimate kufike kuphela. Njengobe emkhatsini wawo bekunemaKhristu lafana nelukhula, asati kutsi ngaleso sikhatsi bobani labebakha sigaba semabele. Nobe kunjalo, eminyakeni leminyenti ngaphambi kwekutsi kucale sikhatsi sekuvuna, sigaba semabele sacala kubonakala. Kwenteka njani loko?
SITFUNYWA ‘SILUNGISA INDLELA’
5. Siphrofetho saMalakhi sagcwaliseka njani ngelikhulu lekucala leminyaka?
5 Eminyakeni leminyenti ngaphambi kwekutsi Jesu ente lomfanekiso wemabele nelukhula, Jehova waphefumulela umphrofethi wakhe Malakhi kutsi abiketele tintfo lebetitawenteka letisemfanekisweni waJesu. (Fundza Malakhi 3:1-4.) Johane uMbhabhatisi ‘abengulesitfunywa lesalungisa indlela.’ (Mat. 11:10, 11) Ngesikhatsi afika nga-29 C.E., sikhatsi sekwehlulela sive saka-Israyeli basesisondzele. Jesu abesitfunywa sesibili. Wahlanta lithempeli laseJerusalema kabili—kwekucala ngesikhatsi acalisa umsebenti wakhe wekushumayela kwesibili ngasekupheleni kwawo. (Mat. 21:12, 13; Joh. 2:14-17) Nobe kunjalo, umsebenti waJesu wekuhlanta lithempeli watsatsa sikhatsi lesitsite.
6. (a) Ngukuphi kugcwaliseka lokukhulu kwesiphrofetho saMalakhi? (b) Jesu weta ngasiphi skhatsi kute ahlole lithempeli laNkulunkulu? (Fundza kwatiswa lokusekugcineni.)
6 Ngukuphi kugcwaliseka lokukhulu kwesiphrofetho saMalakhi? Ngesikhatsi seminyaka leminyenti leyachubeka kwaze kwaba ngu-1914, C. T. Russell nebangani bakhe benta umsebenti lofanana newaJohane uMbhabhatisi. Lomsebenti lobalulekile bewufaka ekhatsi kubuyisela emaciniso eliBhayibheli. Bafundzi beliBhayibheli bafundzisa inchazelo leliciniso ngemhlatjelo wenhlawulo waKhristu, bembula emanga ngemfundziso yesihogo bamemetela ngekuphela kweTikhatsi Tebetive. Nobe kunjalo, bekunemacembu etinkholo lamanyenti labetibita ngekutsi abalandzeli baKhristu. Ngako bekunembuto lobalulekile lobekudzingeka kutsi uphendvulwe: Bobani emkhatsini walamacembu labebangemabele? Kute aphendvule lombuto, Jesu wacala kuhlola lithempeli laNkulunkulu nga-1914. Lomsebenti wekuhlola newekuhlanta bewubekelwe sikhatsi lesitsite—kusukela nga-1914 kuze kube sencenyeni yekucala ya-1919. *
IMINYAKA YEKUHLOLA NEYEKUHLANTA
7. Yini Jesu layitfola ngesikhatsi acala luhlolo lwakhe nga-1914?
7 Ngesikhatsi Jesu acala luhlolo lwakhe, watfolani? Watfola licembu lelincane leBafundzi beliBhayibheli labakhutsele lebesekuphele iminyaka lengetulu kwalengu-30 lisebentisa emandla alo nemcebo walo kute lente umsebenti wekushumayela ngenkhutsalo. * Wajabula kakhulu Jesu netingilosi kutfola laba labambalwa labafanana nemabele bangakaminyetelwa lukhula lwaSathane. Nobe kunjalo, kwaba nesidzingo ‘sekuhlanta emaLevi’ lagcotjiwe. (Mal. 3:2, 3; 1 Phet. 4:17) Kungani kunjalo?
8. Nguluphi lushintjo lolwenteka ngemuva kwa-1914?
8 Ngasekupheleni kwa-1914, labanye Bafundzi beliBhayibheli beva buhlungu ngenca yekutsi abazange baye ezulwini. Emkhatsini wa-1915 na-1916, kuphikiswa lobekuvela ngephandle kwenhlangano kwaphatamisa umsebenti wekushumayela. Lokubuhlungu kakhulu kutsi ngemuva kwekushona kwaMzalwane Russell nga-October 1916, kuphikiswa kwavela ngekhatsi enhlanganweni. Bacondzisi labane kulabasikhombisa be-Watch Tower Bible and Tract Society bamelana nesincumo sekutsi uMzalwane Rutherford kube nguye locondzisako. Betama kwehlukanisa bazalwane, kodvwa nga-August 1917, bahamba eBethel—loko bekukuhlanta sibili. Nalabanye Bafundzi beliBhayibheli bacala kwesaba bantfu. Nobe kunjalo, njengelicembu bawemukela ngekutitsandzela umsebenti waJesu wekuhlanta benta nelushintjo loludzingekako. Ngetulu kwaloko, Jesu wabehlulela baba ngemaKhristu eliciniso lafanana nemabele, kodvwa wawalahla onkhe emaKhristu emanga, lokufaka ekhatsi bonkhe baholi bemasontfo eTinkholo Letitsi TebuKhristu. (Mal. 3:5; 2 Thim. 2:19) Kwentekani ngemuva kwaloko? Kute sitfole loko, ase siphindze sicoce ngemfanekiso wemabele nelukhula.
KWENTEKANI NASEKUCALA SIKHATSI SEKUVUNA?
9, 10. (a) Yini nyalo lesitawucoca ngayo mayelana nesikhatsi sekuvuna? (b) Yini leyenteka kucala ngesikhatsi sekuvuna?
9 Jesu watsi: “Kuvuna kusho siphetfo saletikhatsi.” (Mat. 13:39) Sikhatsi sekuvuna sacala nga-1914. Sitawucoca ngetingucuko letisihlanu Jesu labiketela kutsi titakwenteka ngaleso sikhatsi.
10 Kwekucala, kubutfwa kwelukhula. Jesu utsi: “Nasekuvunwa ngitawutjela labavunako kutsi babutse lukhula kucala, balubophe tincumbi.” Ngemuva kwa-1914, tingilosi tacala ‘kubutsa’ emaKhristu lafanana nelukhula ngekuwahlukanisa ‘kubantfwana bembuso’ labagcotjiwe.—Mat. 13:30, 38, 41.
11. Kute kube ngulamuhla, yini leyehlukanise emaKhristu eliciniso kumaKhristu emanga?
11 Njengobe lomsebenti wekubutsa wawusachubeka, umehluko emkhatsini walamacembu lamabili wabonakala kahle. (Semb. 18:1, 4) Nga-1919, kwacaca kutsi liBhabhulona Lelikhulu seliwile. Yini ngalokukhetsekile leyehlukanisa emaKhristu eliciniso kulawo emanga? Ngumsebenti wekushumayela. Labo labacondzisako kuBafundzi beliBhayibheli bacala kugcizelela kubaluleka kwekwenta umsebenti wekushumayela ngeMbuso. Nasi sibonelo: Incwajana letsi To Whom the Work Is Entrusted, leyashicilelwa nga-1919, yakhutsata onkhe emaKhristu lagcotjiwe kutsi ashumayele emtini ngemuti. Yatsi: “Lomsebenti ubonakala umatima, kodvwa weNkhosi futsi ngemandla ayo sitawukhona kuwenta. Unencenye yekuhlanganyela kuwo.” Waba yini umphumela waloko? Kusukela ngaleso sikhatsi kuchubeke, Sicongosekulindza sa-1922, satsi Bafundzi beliBhayibheli bacala kwenta umsebenti wabo wekushumayela. Ngekuhamba kwesikhatsi, kushumayela emtini ngemuti kwaba luphawu lwalamaKhristu letsembekile—njengobe kunjalo nalamuhla.
12. Sacala nini kubutfwa sigaba semabele?
12 Kwesibili, kubutfwa kwemabele. Naku Jesu lakutjela tingilosi takhe: ‘Butselani emabele ndzawonye enyangweni yami.’ (Mat. 13:30) Kusukela nga-1919, labagcotjiwe bebaloku babutselwa ebandleni lebuKhristu lelimiswe kabusha. EmaKhristu lagcotjiwe latawube aphila ngasekupheleni kwalelive lelibi, kubutselwa kwawo kwekugcina kutawenteka nawatfola umvuzo wawo wasezulwini.—Dan. 7:18, 22, 27.
13. Umbhalo weSembulo 18:7 utsini ngesimo sengwadla nobe seliBhabhulona Lelikhulu nangeTinkholo Letitsi TebuKhristu?
13 Kwesitsatfu, kukhala nekugedletela. Ngemuva kwekutsi tingilosi tibophe lolukhula, kubese kwentekani? Akhuluma ngesimo sesigaba selukhula, Jesu watsi: “Lapho bayawukhala kudzimate kugedletele ematinyo.” (Mat. 13:42) Kuyenteka yini loko nyalo? Cha akwenteki. Lamuhla Tinkholo Letitsi TebuKhristu, njengencenye yengwadla, solo titsi: “Ngihleti njengendlovukazi! Angisiye umfelokati, ngeke ngifelwe, ngilile.” (Semb. 18:7) Kuliciniso kutsi Tinkholo Letitsi TebuKhristu titiva tinemandla futsi titibona ‘tihleti njengendlovukazi’ ngetulu kwebaholi bepolitiki. Nyalo, labo labafanana nelukhula bayatikhukhumeta futsi abakhali. Kodvwa loko kutawushintja.
14. (a) EmaKhristu emanga ‘atawagedletelisa nini ematinyo’ futsi leni? (b) Kucondza kwetfu lokulungisiwe lokukuMatewu 13:42 kuvumelana njani naloko lokuvetwe kuTihlabelelo 112:10? (Fundza kwatiswa lokusekugcineni.)
14 Ngesikhatsi sekuhlupheka lokukhulu, setibhujiswe tonkhe tinkholo temanga, baholi bato batawubaleka bafune indzawo yekubhaca kodvwa angeke bayitfole. (Luk. 23:30; Semb. 6:15-17) Ngako nababona kutsi angeke bakubalekele kubhujiswa, batawukhala kabuhlungu futsi ‘bagedletelise ematinyo’ ngelulaka. Njengobe Jesu abiketele esiprofethweni sakhe lesimayelana nekuhlupheka lokukhulu, ngaleso sikhatsi lesibuhlungu, ‘bayawukhala.’ *—Mat. 24:30; Semb. 1:7.
15. Kutawentekani ngelukhula, futsi loko kutawenteka nini?
15 Kwesine, kulahlwa emlilweni. Kutawentekani ngaletinyandza telukhula? Tingilosi ‘titawutilahlela emlilweni lowesabekako.’ (Mat. 13:42) Loko kusho kubhujiswa ngalokuphelele. Ngetulu kwaloko, labo labebabaholi betinhlangano tetinkholo temanga batawubhujiswa encenyeni yekugcina yekuhlupheka lokukhulu, e-Amagedoni.—Mal. 4:1
16, 17. (a) Yini letawenteka ekugcineni Jesu lakhulume ngayo emfanekisweni wakhe? (b) Yini lesenta siphetse ngekutsi kugcwaliseka kwalesiphrofetho kuseta?
16 Kwesihlanu, kukhanya njengelilanga. Jesu uphetsa lesiphrofetho sakhe ngekutsi atsi: “Lapho bantfu baNkulunkulu bayawukhanya njengelilanga embusweni weYise.” (Mat. 13:43) Loko kutawenteka nini futsi kuphi? Kugcwaliseka kwalamavi kuseta. Jesu wabiketela kutsi loko angeke kwenteke emhlabeni, kodvwa kutawenteka ezulwini esikhatsini lesitako. * Ase ucabange ngetizatfu letimbili letenta siphetse ngalamavi.
17 Kwekucala, umbuto lotsi ‘nini.’ Jesu watsi: “Lapho bantfu baNkulunkulu bayawukhanya njengelilanga.” Lamavi latsi “lapho” asho ngalokucondzile tintfo Jesu labesandza kukhuluma ngato, letifaka ekhatsi ‘kulahlela lukhula emlilweni lowesabekako.’ Loko kutawenteka encenyeni yekugcina yekuhlupheka lokukhulu. Ngako ‘kukhanya njengelilanga’ kwalabagcotjiwe nako kufanele kwenteke ngaleso sikhatsi lesitako. Kwesibili, ngumbuto lotsi ‘kuphi.’ Jesu watsi labalungile “bayawukhanya njengelilanga embusweni.” Kusho kutsini loko? Nasekwendlule incenye yekucala yekuhlupheka lokukhulu, bonkhe labagcotjiwe labetsembekile labasaphila emhlabeni batawube sebabekiwe luphawu lwabo lwekugcina. Ngemuva kwaloko njengobe kuvetiwe esiphrofethweni saJesu sekuhlupheka lokukhulu, batawubutfwa baye ezulwini. (Mat. 24:31) Lapho bayawukhanya njengelilanga “embusweni weYise” futsi ngekushesha ngemuva kwemphi ye-Amagedoni, batawuba nencenye njengamakoti waJesu lojabulako ‘emshadweni weliWundlu.’—Semb. 19:6-9.
INDLELA LESIZUZA NGAYO
18, 19. Kucondza umfanekiso waJesu wemabele nelukhula, kusizuzisa ngatiphi tindlela?
18 Tsine sizuza njani kuloko lesikufundza kulomfanekiso? Cabanga ngaletindlela letitsatfu. Kwekucala, kukhulisa kucondza kwetfu. Lomfanekiso uveta sizatfu lesibalulekile lesenta Jehova avumele bubi. ‘Wabeketelela titja telulaka lwakhe’ kute alungise ‘titja temusa’—sigaba semabele. * (Rom. 9:22-24) Kwesibili, kukhulisa kuciniseka kwetfu. Njengobe kuphela kusondzela, titsa tetfu titawulwa natsi kakhulu, ‘kodvwa angeke tisehlule.’ (Fundza Jeremiya 1:19.) Njengobe Jehova avikela sigaba semabele eminyakeni leyendlulile, naBabe wetfu wasezulwini ngaJesu netingilosi utawuba natsi “onkhe emalanga” letako.—Mat. 28:20.
19 Kwesitsatfu, lomfanekiso usisita sibone labo labasigaba semabele. Yini leyenta loko kubaluleke? Kwati emaKhristu lafanana nemabele kubalulekile kute sitfole imphendvulo yembuto lowabutwa nguJesu esiphrofethweni sakhe semalanga ekugcina lesinemininingwane leminyenti. Wabuta watsi: “Ngubani losisebenti lesetsembekile nalesihlakaniphile?” (Mat. 24:45) Tihloko letimbili letilandzelako titawuphendvula kahle lombuto.
^ sig. 2 Sigaba 2: Kute ukhumbule kahle inchazelo yaletinye tincenye temfanekiso, sikukhutsata kutsi ufundze sihloko lesitsi: “Labalungile Bayawukhanya Njengelilanga” lesitfolakala ku-Sicongosekulindza saMarch 1, 2010.
^ sig. 3 Sigaba 3: Njengobe baphostoli baJesu besebashonile futsi nalabagcotjiwe labasasele emhlabeni babukwa njengemabele hhayi tisebenti, letisebenti timelela tingilosi. Kamuva kulomfanekiso, labo labakhipha lukhula bamelela tingilosi.—Mat. 13:39.
^ sig. 6 Sigaba 6: Lolu lushintjo lolwentiwe endleleni lebesicondza ngayo. Ekucaleni, besicabanga kutsi luhlolo lwaJesu lwenteka nga-1918.
^ sig. 7 Sigaba 7: Kusukela nga-1910 kuya ku-1914, Bafundzi beliBhayibheli bahambisa tincwadzi leticishe tibe ngu-4 000 000 bahambisa emapheshana netincwajana letingetulu kwa-200 000 000.
^ sig. 14 Sigaba 14: Lolu lushintjo lolwentiwe endleleni lebesicondza ngayo umbhalo waMatewu 13:42. Ekucaleni, etincwadzini tetfu satsi emaKhristu emanga abeloku ‘akhala agedletelisa ematinyo’ iminyaka leminyenti, akhala ngekutsi “bantfwana bembuso” bembule loko labangiko—“bantfwana balomubi.” (Mat. 13:38) Kufanele kucace kutsi lamavi latsi kugedletela kwematinyo afana nekubhujiswa.—Hla. 112:10.
^ sig. 16 Sigaba 16: Umbhalo waDanyela 12:3 utsi “Labo labahlakaniphile [emaKhristu lagcotjiwe] bayawucwebetela njengekumanyatela kwemazulu.” Njengobe baselapha emhlabeni, loku bakwenta ngekuba nencenye emsebentini wekushumayela. Nobe kunjalo, Matewu 13:43 ukhuluma ngesikhatsi labatawukhanya ngaso njengelilanga eMbusweni wasezulwini. Ekucaleni besicabanga kutsi lemibhalo lemibili ikhuluma ngemsebenti munye—umsebenti wekushumayela.
^ sig. 18 Sigaba 18: Fundza incwadzi letsi “Sondela KuJehova” emakhasini 288-289, [ngesiZulu.]


c: text/html

text:
SEHLUKO 9
Sekusedvute Yini Kuphela Kwalelive?
1. Singafundza kuphi ngelikusasa?
KUKE kwenteka yini nawubukela tindzaba utikhandze socabanga kutsi, ‘Ngabe tintfo titawuchubeka tibe timbi kakhulu yini kunaloku?’ Lamuhla kugcwele bubi kanye netinhlekelele letinyenti lokwenta batfu baphetse ngekutsi vele kuphela kwalelive sekusedvute. Kuliciniso yini loko? Ikhona yini indlela lesingati ngayo kutsi kutakwentekani esikhatsini lesitako? Yebo, ikhona. Bantfu abakhoni kubona kutsi kutawukwentekani ngelikusasa, kepha Jehova yena uyakhona kubona. EBhayibhelini usitjela lokutakwenteka kitsi nakulomhlaba.—Isaya 46:10; Jakobe 4:14.
2, 3. Babuta kutsini bafundzi baJesu, futsi Jesu wabaphendvula watsini?
2 LiBhayibheli nalikhuluma ngekuphela kwalelive lisuke lingakhulumi ngekubhujiswa kwemhlaba, kodvwa lisuke likhuluma ngekuphela kwebubi lobusemhlabeni. Jesu wafundzisa bantfu kutsi uMbuso waNkulunkulu ngiwo lotawubusa emhlabeni. (Lukha 4:43) Bafundzi bakhe bebafuna kwati kutsi uMbuso waNkulunkulu utawufika nini, babese babuta Jesu kutsi: “Tiyawukwenteka nini letintfo, futsi siyawuba yini sibonakaliso sekuba khona kwakho nesekuphela kwalelive?” (Matewu 24:3) Jesu akabatjelanga lilanga kodvwa wabatjela kutsi yini lebeyitakwenteka ngaphambi nje kwekuphela kwalelive. Letintfo Jesu latsi titakwenteka setivele tiyenteka.
3 Kulesehluko sitawufundza ngebufakazi bekutsi siphila emalangeni ekugcina, kuphela kwalelive sekusondzele. Kwekucala nje, kute sicondze kutsi yini leyenta tintfo tibe timbi kangaka lamhlabeni sitawufundza ngemphi leyabakhona ezulwini.
IMPHI LEYABAKHONA EZULWINI
4, 5. (a) Kwentekani ezulwini Jesu nakabekwa aba yiNkhosi? (b) Sembulo12:12, sitsi bekuyokwentekani ngemuva kwekujikijelwa kwaSathane emhlabeni?
4 KuSehluko 8 sifundze kutsi nga-1914 Jesu waba yiNkhosi ezulwini. (Danyela 7:13, 14) Incwadzi yeSembulo isitjela ngaloko lokwenteka ezulwini, itsi: “Kwesuka imphi ezulwini: Mikhayeli [Jesu] netingilosi takhe balwa nadrago [Sathane], drago anetingilosi takhe naye walwa.” * Sathane nemadimoni behlulwa kulemphi futsi bajikijelwa phansi emhlabeni. Cabanga nje kutsi tingilosi tajabula kangakanani nakwenteka loku! Bantfu bona batsintseka kanjani? LiBhayibheli lisitjela kutsi bekutawuba sikhatsi lesimatima kubantfu. Leni? Njengobe Develi “ati kutsi unesikhatsi lesincane,” utfukutsele ugane lunwabu.—Sembulo 12:7, 9, 12.
5 Develi akatibeki phansi ngekwenta lokubi emhlabeni, uchubeka kakhulu kunakucala. Utfukutsele ngobe uyati kutsi Nkulunkulu utambhubhisa masinyane. Asesihlole kutsi Jesu watsi kutawentekani emalangeni ekugcina.—Fundza liphuzu 24 ngephasi kwesihloko lesitsi Imininingwane Lesekugcineni.
EMALANGA EKUGCINA
6, 7. Yini lesingayisho ngetimphi nangendlala lamuhla?
6 Timphi. Jesu watsi: “Sive siyawuvukela lesinye sive, nembuso uvukele lomunye umbuso.” (Matewu 24:7) Timphi letiliwa lamuhla tibulele bantfu labanyenti kakhulu kunaleto letake taliwa kadzeni. Umbiko we-Worldwatch Institute ubika kutsi kusukela nga-1914 timphi tibulele bantfu labangetulu kwetigidzi letingu-100. Bantfu labafa etimphini kusukela emnyakeni wa-1900 kuya ku-2000, banyenti ngalokuphindwe katsatfu nakucatsaniswa nebantfu labafa etimphini eminyakeni lengu-1 900 leyendlulile. Cabanga nje ngelusizi nangebuhlungu lobuviwe tigidzi tebantfu ngenca yaletimphi!
7 Indlala. Jesu watsi: “Kuyawuba khona indlala.” (Matewu 24:7) Kukhicitwa kudla lokunyenti nyalo kunakadzeni, kodvwa solo banyenti bantfu labakweswele. Kwentiwa yini loko? Kwentiwa kutsi bete imali yekutsenga kudla nobe indzawo labangalima khona. Ngelilanga tigidzigidzi tebantu tiphila ngemali lengephansi kwelidola linye laseMelika. Inhlangano yetemphilo emhlabeni ibika kutsi ngemnyaka kufa bantfwana labatigidzi ngesizatfu sekutsi bete kudla.
8, 9. Yini lekhombisa kutsi lokwashiwo nguJesu ngekutamatama kwemhlaba kanye netifo sekuvele kuyenteka?
8 Kutamatama kwemhlaba. Jesu watsi: “Kuyawuba khona kutamatama lokukhulu kwemhlaba.” (Lukha 21:11) Akwenteki kuphele umnyaka kungakabi nekutamatama kwemhlaba lokukhulu. Kusukela emyakeni wanga-1900, bantfu labangetulu kwetigidzi letimbili babulewe kutamatama kwemhlaba. Nanobe tebuchwepheshe setizamile kutsi kutamatama kwemhlaba kusheshe kubonakale kusengakefiki, kepha solo banyenti bantfu labafako.
9 Tifo. Jesu washo nekutsi bekuyoba “netifo letingumshayabhuce.” Tifo letiyingoti kakhulu betitawutsatselwana ngelizinga lelisetulu tibulale bantfu labanyenti. (Lukha 21:11) Tisetinyenti tifo letingelapheki nanobe bodokotela sebakhona kwelapha tifo letinyenti. Lomunye umbiko uchaza kutsi kufa tigidzi tebantfu tibulawe tifo letifaka ekhatsi sifo sesifuba sengati, samalaleveva, kanye nesifo semsheko. Lombiko uveta nekutsi bodokotela sebatfole letinye tifo letingu-30, letinye tato atelapheki.
BATAWUBA NJANI BANTFU NGEMALANGA EKUGCINA?
10. Tintfo letishiwo ngumBhalo wa-2 Thimothi 3:1-5 tiyenteka yini lamuhla?
10 UmBhalo wa-2 Thimothi 3:1-5, utsi: “Emalangeni ekugcina kutawuba netikhatsi letibucayi lokumatima kubhekana nato.” Umphotsoli Pawula uchaza kutsi bantfu bebatawuba njani emalangeni ekugcina. Watsi bantfu
batawutitsandza bona
batsandze imali
bangalaleli batali
bangetsembeki
babe bete lutsandvo ngemindeni yabo
bangatibambi
babe nelulaka, babe nenkhani
batsandze injabulo kunekutsandza Nkulunkulu
babonakale shengatsi bayamtsandza Nkulunkulu kodvwa babe bangamhloniphi
11. Tihlabelelo 92:7 titsi kutawentekani kubantfu lababi?
11 Banjalo yini bantfu basendzaweni yangakini? Linyenti lebantfu lamuhla linjalo. Kukhona Nkulunkulu latawukwenta kute alungise lesimo. Naku lasetsembisa kona: “Nome lababi bangahluma njengetjani, nato tonkhe tigilamkhuba tichuma, noko tiyawubhujiswa phakadze naphakadze.”—Tihlabelelo 92:7.
TINDZABA LETIMNANDZI EMALANGENI EKUGCINA
12, 13. Usifundziseni Jehova kulamalanga ekugcina?
12 LiBhayibheli lasho kutsi ngemalanga ekugcina emhlabeni bekuyogcwala buhlungu kanye nekuhlupheka. Kepha liBhayibheli liphindze litsi kunetintfo letinhle lebetiyokwenteka ngemalanga ekugcina.
13 Kuvisisa imiBhalo. Umphrofethi Danyela watsi ‘ngulabahlakaniphile labayawulivisisa kahle’ liciniso ngemalanga ekugcina. (Danyela 12:9, 10) Nkulunkulu abetawusita bantfu balivisise kahle liBhayibheli kwendlula kadzeni. Kusukela nga-1914 Jehova abesolo akwenta loko. Sibonelo saloko kutsi, usifundzisile ngekubaluleka kweligama lakhe kanye nenjongo yakhe ngemhlaba, usifundzise nangeliciniso ngenhlawulo nekutsi kwentekani kulabafile kanye nangekuvuswa kwalabafile. Sesifundzile kutsi nguMbuso waNkulunkulu lotawucedza tonkhe tinkinga tetfu. Siphindze safundza kutsi yini lesingayenta kute sijabule futsi siphile ngendlela lejabulisa Nkulunkulu. Kepha yini leyentiwa tinceku taNkulunkulu ngalesetikufundzile? Imphendvulo siyitfola kulesinye siphrofetho.—Fundza liphuzu 21 na-25 ngephasi kwesihloko lesitsi Imininingwane Lesekugcineni.
14. Tishunyayelwa kuphi tindzaba letimnandzi teMbuso, futsi tishunyayelwa bobani?
14 Kushumayela lokwentiwa emhlabeni wonkhe. Akhuluma ngemalanga ekugcina Jesu watsi: “Letindzaba letimnandzi teMbuso tiyawushunyayelwa emhlabeni wonkhe.” (Matewu 24:3, 14) Tindzaba letimnandzi teMbuso tishunyayelwa emaveni langetulu kwa-230 nangetilwimi letingetulu kwa-700. BoFakazi BaJehova labaphuma kuto tonkhe ‘tive netinhlanga’ basita bantfu kutsi bacondze kutsi uyini uMbuso waNkulunkulu nekutsi yini lotawubentela yona. (Sembulo 7:9) Bafundzisa mahhala, awubhadali ngisho senti. Njengoba Jesu aphrofetha, kute lokungabayekelisa kushumayela ngisho noma bashushiswa futsi benyanywa bantu labanyenti.—Lukha 21:17.
YINI LOTAWUYENTA?
15. (a) Uyakholwa yini kutsi vele siphila emalangeni ekugcina, futsi yini lekwenta ukholwe? (b) Kutakwentekani kulabo labalalela Jehova nakulabo labangamlaleli?
15 Uyakholelwa yini kutsi siphila emalangeni ekugcina? Tintfo letashiwo liBhayibheli mayelana nemalanga ekugcina setivele tiyenteka. Sekusedvute kutsi Jehova amise umsebenti wekushumayela bese “kuphela” kuyefika. (Matewu 24:14) Kuyini kuphela? Kuphela sikhatsi lapho Nkulunkulu atawususa bonkhe bubi nge-Amagedoni. Jehova utawusebentisa Jesu kanye netingilosi kute abhubhise bonkhe labangamhloniphi yena nendvodzana yakhe. (2 Thesalonika 1:6-9) Ngemuva kwaloko, Sathane nemadimoni ngeke basabadukisa bantfu. Bonkhe labalalela Nkulunkulu nalabafuna uMbuso wakhe batawubona konkhe lakwetsembisile kwenteka.—Sembulo 20:1-3; 21:3-5.
16. Yini lokufanele uyente njengobe kuphela kusondzela?
16 Sekusedvute kutsi lelive lelibuswa nguSathane liphele. Kubaluleke kakhulu kutsi utibute kutsi; ‘Yini lokufanele ngiyente?’ Jehova ufuna ufundze tintfo letinyenti eBhayibhelini futsi utimisele nawufundza. (Johane 17:3) BoFakazi BaJehova bahlangana liviki ngeliviki kute basite bantfu bafundze liBhayibheli. Sicela kutsi wetame kuba khona njalo kulemihlangano. (Fundza Hebheru 10:24, 25.) Nawubona kutsi kunelushintjo lokufanele ulwente ekuphileni kwakho, ungesabi kuvele wente njalo. Buhlobo bakho naJehova butawucina njengobe uchubeka wenta leto tingucuko ekuphileni kwakho.—Jakobe 4:8.
17. Yini letakwenta bantfu bamangale nakufika kuphela?
17 Umphostoli Pawula watsi kubhujiswa kwalababi kutawufika ngalesikhatsi bantfu labanyenti bangakakugadzi, kufane ‘ncamashi nelisela ebusuku.’ (1 Thesalonika 5:2) Jesu washo kutsi bantfu labanyenti bebatawukhetsa kungabunaki bufakazi bekutsi siphila emalangeni ekugcina. Watsi: “Njengobe kwakunjalo ngesikhatsi saNowa, kuyawuba njalo nekuba khona kweNdvodzana yemuntfu [noma ngemalanga ekugcina]. Ngobe ngesikhatsi usengakefiki Zamcolo, bantfu bebadla, banatsa, labadvuna batsatsa, labasikati bendza, kwadzimate kwaba lilanga Nowa langena ngalo emkhunjini, futsi abazange banake kwate kwefika Zamcolo wabakhukhula bonkhe, kuyawuba njalo nekuba khona kweNdvodzana yemuntfu.”—Matewu 24:37-39.
18. Wasecwayisa watsini Jesu?
18 Jesu wasecwayisa kutsi ‘singasindvwa kumita, kudzakwa kanye netinkhatsato tekuphila.’ Watsi kuphela kutawufika ‘kunitfole ningakalindzeli.’ Waphindze washo kutsi ‘kutawufika kubo bonkhe labasemhlabeni.’ Wachubeka watsi: “Hlalani niphapheme, nincuse [noma nithantaze nijule] ngaso sonkhe sikhatsi kute nikhone kubalekela tonkhe letintfo letihlelelwe kwenteka, nekuma embikweNdvodzana yemuntfu.” (Lukha 21:34-36) Kubaluleke ngani kulalela lesecwayiso saJesu? Kubalulekile ngoba sekusedvute kutsi lelive lelibi laSathane Develi libhujiswe. Ngulabemukelwa nguJehova naJesu kuphela labatawusindza nakuphela lelive futsi baphile phakadze emhlabeni lomusha.—Johane 3:16; 2 Phetro 3:13.
^ sig. 4 Mikhayeli ngulelinye ligama laJesu Khristu. Kute utfole lokunyenti ngalendzaba, sicela ufundze liphuzu 23 ngephasi kwesihloko lesitsi Imininingwane Lesekugcineni.

robotstxt: allowed

filter: keep


text:
INCENYE 5
NgaZamcolo Lomkhulu, Ngubani Lowalalela Nkulunkulu? Futsi Bobani Labangamlalelanga?
Linyenti lebantfu ngesikhatsi saNowa lalenta tintfo letimbi. Genesisi 6:5
Bo-Adamu na-Eva baba nebantfwana, futsi bantfu baba banyenti emhlabeni. Ngekuhamba kwesikhatsi, letinye tingilosi talandzela Sathane ekuvukeleni kwakhe.
Teta emhlabeni, tatsatsa imitimba yebantfu kute tishade netintfombi. Letintfombi tatala bantfwana labanebudlova nalabacinile.
Umhlaba wagcwala bantfu labenta tintfo letimbi. LiBhayibheli litsi: ‘Kwaba kukhulu kona kwemuntfu emhlabeni, futsi imizindlo nemicabango yenhlitiyo yakhe yaba mibi ngaso sonkhe sikhatsi.’
Nowa walalela Nkulunkulu futsi wakha umkhumbi. Genesisi 6:13, 14, 18, 19, 22
Nowa abeyindvodza lelungile. Jehova watjela Nowa kutsi utawubhubhisa bantfu lababi ngaZamcolo lomkhulu.
Nkulunkulu waphindze watjela Nowa kutsi akakhe umkhumbi, futsi afake umndeni wakhe nato tonkhe tinhlobo tetilwane kuwo.
Nowa wecwayisa bantfu ngaZamcolo lotako, kodvwa abamlalelanga. Labanye bamhleka, kantsi labanye bamtondza.
Kwatsi lapho umkhumbi sewuphelile, Nowa wafaka tilwane ngekhatsi kuwo.
Fundza Kabanti
TINDZABA LETIMNANDZI LETIVELA KUNKULUNKULU
Kungani Nkulunkulu Avumela Bubi Kanye Nekuhlupheka?
Bacala njani bubi futsi kungani Nkulunkulu avumele kutsi buchubeke? Kutake kuphele yini kuhlupheka?


text:
INCENYE 8
Kusho Kutsini Kufa KwaJesu Kuwe?
Jesu wafa kute sitfole kuphila. Johane 3:16
Ngemuva kwemalanga lamatsatfu Jesu afile, bomake labatsite baya ethuneni lakhe balitfola lite muntfu. Jehova abesamvusile Jesu kulabafile.
Ngemuva kwaloko Jesu wativeta kubafundzi bakhe.
Jehova besavuse Jesu asidalwa semoya lesinemandla nalesingafi. Bafundzi bakhe bambona enyukela ezulwini.
Nkulunkulu wavusa Jesu futsi wamenta iNkhosi yeMbuso waKhe. Danyela 7:13, 14
Jesu wadzela kuphila kwakhe kute ahokhele bantfu sihlengo. (Matewu 20:28) Ngaleso sihlengo, Nkulunkulu wenta kutsi sikhone kuphila phakadze.
Jehova wabeka Jesu kutsi abe yiNkhosi letawubusa umhlaba. Utawubusa kanye nebantfu labetsembekile labangu-144 000, labavuselwa ekuphileni kwasezulwini. Jesu kanye nalaba labangu-144 000 bakha hulumende lolungile wasezulwini
UMbuso waNkulunkulu utawukwenta lomhlaba ube lipharadisi. Imphi, bugebengu, buphuya, kanye nendlala angeke kube khona. Bantfu batawujabula sibili.
Fundza Kabanti
TINDZABA LETIMNANDZI LETIVELA KUNKULUNKULU
Ungubani Jesu Khristu?
Fundza kutsi wafelani Jesu, iyini inhlawulo naloko Jesu lakwentako nyalo.
TINDZABA LETIMNANDZI LETIVELA KUNKULUNKULU
Uyini UMbuso WaNkulunkulu?
Ngubani iNkhosi yeMbuso waNkulunkulu futsi yini uMbuso waNkulunkulu lotayifeza?


text:
Sifundvo 10
Ungayibona Njani Inkholo Yeliciniso?
1. Yinye kuphela yini inkholo yeliciniso?
Jesu wabafundzisa balandzeli bakhe ngenkholo leyodvwa, lokuyinkholo yeliciniso. Ifanana nendlela leholela ekuphileni lokuphakadze. Jesu watsi: “Bantfu labayitfolako bambalwa.” (Matewu 7:14) Nkulunkulu wemukela kuphela kukhonta lokusekelwe eVini lakhe leliciniso. Tonkhe tikhonti teliciniso tisenkholweni yinye.
2. Jesu watsini ngemaKhristu emanga?
Jesu wecwayisa ngekutsi baphrofethi bemanga bebayawukonakalisa buKhristu. Ngaphandle, babonakala shengatsi batikhonti teliciniso. Emasontfo abo atsi angemaKhristu. Kodvwa ungakwati kukubona loko labangiko mbamba. Ungakubona njani? Yinkholo yeliciniso kuphela lenemaKhristu languwonawona futsi lanebuntfu lobuhle kanye nalaphila ngendlela lengiyo.
3. Ungatibona njani tikhonti teliciniso?
Asewucabange nganati timphawu letisihlanu labonakala ngato:
Tikhonti teliciniso tiyalihlonipha liBhayibheli njengeliVi laNkulunkulu. Tetama kuphila ngetimiso talo. Inkholo yeliciniso yehlukile etinkholweni letisekelwe emibonweni yebantfu. (Matewu 15:7-9) Tikhonti teliciniso tiyakwenta loko letikushumayelako.
—Fundza Johane 17:17; 2 Thimothi 3:16, 17.
Balandzeli baJesu beliciniso bayalihlonipha libito laNkulunkulu lelitsi Jehova. Jesu wakhombisa kutsi uyalihlonipha libito laNkulunkulu ngekutsi alente latiwe. Wasita bantfu kutsi balati futsi wabafundzisa nekutsi bathandazele kutsi libito laNkulunkulu lingcweliswe. (Matewu 6:9) Lapho uhlala khona, ikhona yini inkholo leyenta libito laNkulunkulu latiwe?
—Fundza Johane 17:26; Roma 10:13, 14.
EmaKhristu eliciniso ashumayela ngeMbuso waNkulunkulu. Nkulunkulu watfuma Jesu kutsi atewushumayela tindzaba letimnandzi ngeMbuso. UMbuso waNkulunkulu ukuphela kwelitsemba lebantfu. Jesu wachubeka akhuluma ngawo kwadzimate kwefika lilanga lakhe lekufa. (Lukha 4:43; 8:1; 23:42, 43) Washo kutsi balandzeli bakhe bebayawushumayela ngawo loMbuso. Nangabe umuntfu lotsite eta kuwe futsi akhulume ngeMbuso waNkulunkulu, ucabanga kutsi usuke akuyiphi inkholo?
—Fundza Matewu 24:14.
Balandzeli baJesu abasiyo incenye yalelive lelibi. Balandzeli baJesu ungababona ngekutsi abatingeni tindzaba tepolitiki nobe tembangave. (Johane 17:16; 18:36) Futsi abayilingisi imikhuba lemibi yalelive kanye nendlela yalo yekucabanga.
—Fundza Jakobe 4:4.
EmaKhristu eliciniso atsandzana ngelizinga lelisetulu kakhulu. Afundza eVini laNkulunkulu kutsi kufanele ahloniphe tonkhe tinhlanga tebantfu. Nanobe inkholo yemanga itisekela kakhulu timphi temave, tikhonti teliciniso atifuni kwenta njalo. (Mikha 4:1-3) Esikhundleni saloko, emaKhristu eliciniso asebentisa sikhatsi sawo ngekutidzela kanye netintfo tawo tekutiphilisa kute akhutsate labanye futsi abasite.
—Fundza Johane 13:34, 35; 1 Johane 4:20.
4. Sewungakhona yini kubona inkholo yeliciniso?
Nguyiphi inkholo lefundzisa tintfo letiseVini laNkulunkulu; lehlonipha libito laNkulunkulu; futsi leshumayela ngeMbuso waNkulunkulu kutsi ngiwo kuphela lolitsemba lebantfu? Nguliphi licembu lebantfu lelitsandzanako futsi lelingatingeneli timphi? Likhona yini lolicabangako?
Fundza Kabanti
Lifundzisani Mbambambamba LiBhayibheli?
Indlela Yekukhonta Nkulunkulu Leyemukelekile Kuye
Fundza ngetindlela letisitfupha letiveta labo labasenkholweni yeliciniso.


text:
BoFakazi BaJehova Bayakwemukela Yini Kwelashwa?
Yebo, boFakazi baJehova bayayemukela imitsi kanye nekwelashwa. Nanobe siyinakekela imitimba yetfu futsi silondvolota imphilo lenhle, ngalesinye sikhatsi ‘siyamdzinga dokotela.’ (Lukha 5:31) Njengoba bekunjalo ngaLukha, umKhristu welikhulu lekucala, labanye boFakazi baJehova babodokotela.—Kholose 4:14.
Letinye tindlela tekwelapha atihambisani netimiso teliBhayibheli futsi leto asitemukeli. Sibonelo saloko kutsi asikwemukeli kumpontjelwa ingati ngobe liBhayibheli alivumi kutsi sidle ingati kute imitimba yetfu ichubeke iphila. (Imisebenti 15:20) Ngalokufanako, liBhayibheli liyatilahla tinchubo tekwelapha letifaka ekhatsi kusebentisa emadimoni.—Galathiya 5:19-21.
Nome kunjalo, tindlela tekwelapha letinyenti atishayisani netimiso teliBhayibheli. Loko kusho kutsi umuntfu uyatikhetsela. Lomunye Fakazi angase akhetse indlela letsite yekwelashwa kantsi lomunye angase angayemukeli leyo ndlela yekwelashwa.—Galathiya 6:5.


text:
BoFakazi BaJehova Bayakholelwa Yini Kutsi Umhlaba Wadalwa Ngemalanga Lasitfupha Lanema-Awa Langu-24?
Cha asikholelwa. BoFakazi BaJehova bakholelwa kutsi konkhe kwadalwa nguNkulunkulu. Asivumelani nemfundziso yekutsi umhlaba wadalwa ngemalanga lasitfupha lanema-awa langu-24 nekutsi uneminyaka letinkhulungwane letimbalwa wadalwa (creationism). Kungani singayikholelwa? Kungobe linyenti letinkholelo letihambisana nalemfundziso ativumelani neliBhayibheli. Cabangela nati tibonelo letimbili letilandzelako:
Budze bemalanga lasitfupha ekudalwa kwetintfo. Labanye labakholelwa kulemfundziso bagomela ngekutsi lamalanga lasitfupha ekudalwa kwetintfo abemane angemalanga lanema-awa langu-24. Kodvwa eBhayibhelini leligama lelitsi ‘lilanga’ lingasho sikhatsi lesidze.
—Genesisi 2:4; Tihlabelelo 90:4.
Sikhatsi umhlaba losewube khona sona. Labanye labakholelwa kulemfundziso bafundzisa kutsi umhlaba umane uneminyaka letinkhulungwane letimbalwa wadalwa. Nanobe kunjalo, ngekusho kweliBhayibheli, umhlaba nendzawo yonkhe kwaba khona angakacali emalanga lasitfupha ekudala. (Genesisi 1:1) Ngaleso sizatfu, boFakazi BaJehova abaphambani nelucwaningo lwesayensi loluveta kutsi kungenteka kutsi sekuphele tigidzigidzi teminyaka umhlaba wadalwa.
Nanobe boFakazi BaJehova bakholelwa kutsi umhlaba wadalwa, abayilahli isayensi. Sikholelwa kutsi isayensi lesekelwe ebufakazini iyahambisana neliBhayibheli.
Fundza Kabanti
Lifundzisani Mbambambamba LiBhayibheli?
LiBhayibheli—Incwadzi Levela KuNkulunkulu
LiBhayibheli lingakusita njani kutsi ubeketelele tinkinga takho? Kungani kufanele utetsembe tiphrofetho talo?


text:
Indzaba 34: Luhlobo Lolusha Lwekudla
UNGASHO yini kutsi labantfu babutsani lapha emhlabatsini? Kufanana nesitfwatfwa. Kumhlophe futsi kucolisakele. Kodvwa akusiso sitfwatfwa, kungulokutsite lokudliwako.
Sekwendlule inyanga leyodvwa-vo ema-Israyeli ahambile eGibhithe, efika ahlala ehlane. Kuncane kudla lokumilako lapho, ngako ema-Israyeli akhonona atsi: ‘Sifisa kutsi ngabe Jehova wamane wasibulalela khona le eGibhithe. Ngoba phela lapho sasitfola konkhe kudla lesikufunako.’
Ngako Jehova watsi: ‘Ngitanehlisela sinkhwa lesivela ezulwini.’ Wavele wenta njalo. Ngakusasa ema-Israyeli nawabona lentfo lemhlophe lebeyigcwele emhlabatsini, abutana atsi: ‘Yini lena?’
Mosi watsi kuwo: ‘Sinkhwa lenisiphiwe nguJehova kutsi nisidle.’ Bantfu bebasibita ngekutsi yiMANA. Sasinambitseka njengemakhekhe lentiwe ngeluju.
Waphindze watsi: ‘Ngulowo nalowo akatibutsele loko langakudla.’ Njalo nje ekuseni ema-Israyeli abebutsa lemana. Emini naselishisa lilanga, lemana lesele emhlabatsini yayincibilika.
Watsi futsi: ‘Akubete loshiyela likusasa lokudla.’ Kodvwa lamanye ema-Israyeli awalalelanga. Uyati yini kutsi kwentekani? Ngakusasa lemana lebeyisele yayigcwele tibungu futsi seyicala kunuka bumunyu.
Kwakunelilanga linye evikini lapho Jehova atsi babutse imana yemalanga lamabili. Lelo kwakulilanga lesitfupha. Jehova watsi abayigcine lenye kuze bayidle ngelilanga lelilandzelako, ngoba abengeke akwehlise kudla ngelilanga lesikhombisa. Batsi nabayigcinela lilanga lesikhombisa imana yabo, ayibanga nato tibungu futsi ayizange inuke. Kwakusimanga leso!
Yokhe leminyaka ema-Israyeli layihlala ehlane, Jehova abewondla ngemana.
Eksodusi 16:1-36; Numeri 11:7-9; Joshuwa 5:10-12.
Imibuto
- Kulesitfombe labantfu babutsani lapha emhlabatsini?
- Ngumuphi umyalo Mosi lawunika bantfu mayelana nekubutsa imana?
- Jehova watjela bantfu kutsi benteni ngelilanga lesitfupha, futsi kungani akusho loko?
- Ngusiphi simangaliso Jehova lasenta ngalesikhatsi bantfu bagcina imana yabo bayigcinela lilanga lesikhombisa?
- Jehova wondla bantfu ngemana sikhatsi lesingakanani?
Imibuto leyengetiwe
- Fundza Eksodusi 16:1-36 kanye na-Numeri 11:7-9.
Eksodusi 16:8 ukhombisa kanjani kutsi kudzingeka sibahloniphe labo labamiswe nguNkulunkulu ebandleni lebuKhristu? (Heb. 13:17)
Ngalesikhatsi asehlane, ema-Israyeli abekhunjutwa kanjani onkhe malanga kutsi kufanele atsembele kuJehova? (Eks. 16:14-16, 35; Dut. 8:2, 3)
Jesu watsi imana yayifanekisela ini, futsi tsine sizuza kanjani ‘kulesinkhwa lesivela ezulwini’? (Joh. 6:31-35, 40)
- Fundza Joshuwa 5:10-12.
Ema-Israyeli adla imana iminyaka lemingakhi, futsi loku kwawavivinya kanjani, tsine-ke sitfola siphi sifundvo kulendzaba? (Eks. 16:35; Num. 11:4-6; 1 Khor. 10:10, 11)


text:
Sifundvo 9
Yini Lengenta Umndeni Wakho Ujabule?
1. Kungani kushada kubalulekile kute umndeni ujabule?
LiBhayibheli licuketse “tindzaba letimnandzi taNkulunkulu lojabulako.” (1 Thimothi 1:11, NW) LoNkulunkulu lojabulako ufuna imindeni ihlale ijabulile. Nguye longumsunguli wemshado. Umshado losemtsetfweni ubalulekile kute umndeni ujabule ngobe wenta bantfwana bakhulele endzaweni lelondzekile.
Ubaluleke kangakanani umshado kuNkulunkulu? Nkulunkulu ufuna kutsi umshado ube bunye lobuhlala njalo emkhatsini wendvodza nemfati. EmaKhristu kufanele ahloniphe imitsetfo yendzawo lemayelana nekubhaliswa kwemshado. (Lukha 2:1, 4, 5) Jehova ufuna kutsi indvodza nemfati batsembeke kulomunye nalomunye. (Hebheru 13:4) Akatsandzi kutsi bantfu labashadile behlukane. (Malakhi 2:16) Kodvwa uyawavumela emaKhristu kutsi adivose aphindze ashade nangabe lomunye aphingile.
2. Indvodza nemfati kufanele baphatsane njani?
Jehova wadala emadvodza nebafati kute baphelelisane emshadweni. (Genesisi 2:18) Njengobe iyinhloko yelikhaya, indvodza kufanele kube ngiyo leyondla umndeni wayo iphindze iwufundzise ngaNkulunkulu. Kufanele itsandze umkayo ngalokusuka enhlitiyweni. Emadvodza kanye nebafati bawo kufanele batsandzane futsi bahloniphane. Njengobe onkhe emadvodza kanye nebafati bangakapheleli, kufundza kutsetselelana kubaluleke kakhulu kute bajabule emshadweni wabo.
3. Kufanele yini umshiye umuntfu loshade naye nangabe ungajabuli emshadweni?
Nangabe nihlangabetana nebumatima emshadweni, nobabili kufanele nisebente kamatima kute niphatsane ngelutsandvo. (1 Khorinte 13:4, 5) LiVi laNkulunkulu alikukhutsati kwehlukana kutsi kube yindlela yekulungisa tinkinga letivamile emshadweni.
4. Bantfwana, yini Nkulunkulu lanifunela yona?
Jehova ufuna kutsi nijabule. Uniniketa seluleko lesincono kakhulu sekujabulela busha benu. Ufuna kutsi nizuze ekuhlakanipheni kwebatali benu kanye naselwatini lwabo. (Kholose 3:20) Jehova uphindze afune kutsi nitfole injabulo leba khona nanenta intsandvo yeMdali wenu neyeNdvodzana yakhe.
5. Batali, yini bantfwana benu labayidzingako kute batfole injabulo ekuphileni?
Kufanele nisebente kamatima kute niphe bantfwana benu kudla, indzawo yekuhlala, kanye netimphahla tekugcoka. (1 Thimothi 5:8) Ngetulu kwaloko, kute bantfwana benu batfole injabulo, kufanele nibafundzise kutsi batsandze Nkulunkulu futsi bafundze kuye. (Efesu 6:4) Kuba kwenu sibonelo ekutsandzeni Nkulunkulu kungayitsintsa kakhulu inhlitiyo yemntfwana wakho. Nangabe seluleko sakho sisekelwe eVini laNkulunkulu, singasita umntfwana wakho kutsi acabange ngendlela lefanele.
Bantfwana bazuza kakhulu nangabe nibakhutsata futsi nibancoma. Bayasidzinga futsi nesicondziso kanye nesijeziso. Kubacecesha ngalendlela kuyabavikela ekutiphatseni lokutabemuka injabulo. (Taga 22:15) Nobe kunjalo, sijeziso akukafaneli sibe ngulesicine kakhulu nobe sikhombise kuba nelunya.
BoFakazi BaJehova bashicilela tincwadzi letinyenti letentelwe kusita batali kanye nebantfwana. Letincwadzi tisekelwe eBhayibhelini.
Fundza Kabanti
UMNDENI WAKHO UNGAYITFOLA INJABULO
Yetsembela KuNkulunkulu Kute Ujabule Emshadweni Wakho
Kutibuta imibuto lemibili lemelula kungakusita utfutfukise buhlobo bakho naloshade naye.
UMNDENI WAKHO UNGAYITFOLA INJABULO
Indlela Yekucatulula Tinkinga
Indlela lekahle yekukhulumisana ingenta kube nemehluko emkhatsini wemshado locinile nalojabulako kanye nemshado lobutsakatsaka futsi longajabulisi.
Lifundzisani Mbambambamba LiBhayibheli?
Indlela Yekwenta Kuphila Kwemndeni Wakho Kujabulise
Lutsandvo lolwaboniswa nguJesu lusibonelo lekufanele silingiswe ngemadvodza, bafati, batali kanye nebantfwana. Yini lesiyifundzako kuye?


text:
Sifundvo 3
Letindzaba Letimnandzi Tivela KuNkulunkulu Yini Vele?
1. Ngubani lowabhala liBhayibheli?
Letindzaba letimnandzi tekutsi bantfu bayawuphila kuze kube phakadze emhlabeni, tibhalwe eBhayibhelini. (Tihlabelelo 37:29) LiBhayibheli lakhiwa tincwadzi letincane letingu-66. Nkulunkulu wasebentisa emadvodza langaba ngu-40 kutsi abhale liBhayibheli. Tincwadzi letisihlanu tekucala tabhalwa nguMose eminyakeni lengaba ngu-3 500 leyengcile. Incwadzi yekugcina yabhalwa ngumphostoli Johane eminyakeni lengetulu kwalengu-1 900 leyengcile. Babhali beliBhayibheli babhala imibono yabani? Nkulunkulu abekhulumisana nalababhali asebentisa umoya wakhe longcwele. (2 Samuweli 23:2) Babhala imicondvo yaNkulunkulu, hhayi yabo. Ngako-ke nguJehova longumBhali weliBhayibheli.
2. Yini lengasenta sikholwe kutsi liBhayibheli liliciniso?
Siyati kutsi liBhayibheli livela kuNkulunkulu ngobe liwabeka ngendlela lenembile onkhe emaciniso lamayelana nelikusasa. Kute umuntfu longakwenta loko. (Joshuwa 23:14) NguNkulunkulu Somandla kuphela lokwati kulibona kahle likusasa lebantfu.
Sikulindzele kutsi incwadzi levela kuNkulunkulu yehluke kuletinye, futsi liBhayibheli linjalo. Kusakatwe tigidzi temakhophi eliBhayibheli futsi lasakatwa ngemakhulu etilwimi. Nanobe liyincwadzi yakadzeni, liBhayibheli liyavumelana nesayensi. Futsi lababhali balo labangu-40 bebangaphikisani. * Ngetulu kwaloko, loko liBhayibheli lelikushoko ngelutsandvo kuvela kuphela kuNkulunkulu weliciniso—Nkulunkulu lonelutsandvo, futsi lisenawo emandla ekushintja kuphila kwebantfu kutsi kube ncono. Lamaciniso enta tigidzi tebantfu tikholwe kutsi liBhayibheli liliVi laNkulunkulu.
3. Licuketseni liBhayibheli?
Intfo liBhayibheli lelikhuluma ngayo kakhulu tindzaba letimnandzi tekutsi Nkulunkulu unenjongo lenhle ngebantfu. ImiBhalo iyachaza kutsi ekucaleni umuntfu lamlahlekela njani lilungelo lekuphila epharadisi emhlabeni, kanye nekutsi lelo pharadisi litawubuyiselwa njani.
LiVi laNkulunkulu licuketse nemitsetfo, timiso, kanye neteluleko. Ngetulu kwaloko, liBhayibheli lilandzisa ngendlela Nkulunkulu lasebentelana ngayo nebantfu—lokungumlandvo lowembula buntfu bakhe. Ngako-ke, liBhayibheli lingakusita kutsi umati Nkulunkulu. Liyachaza nekutsi ungaba kanjani ngumngani wakhe.
4. Ungalicondza njani liBhayibheli?
Lencwajana itakusita kutsi ulicondze liBhayibheli, ngobe isebentisa indlela lefanana naleyo leyasetjentiswa nguJesu. Abecaphuna livesi ngalinye futsi achaza loko ‘lokwakushiwo yimiBhalo.’
Timbalwa tintfo letijabulisa njengetindzaba letimnandzi letivela kuNkulunkulu. Nobe kunjalo, labanye bantfu abatitsandzi, futsi labanye bona bayatenyanya ngisho nekutenyanya. Ungapheli emandla, ngobe kutfola kwakho kuphila lokuphakadze kutawuya ngekutsi uyamati yini Nkulunkulu.
^ sig. 7 Fundza incwadzi letsi “Incwadi Yabo Bonke Abantu,” letfolakala ngesiZulu.
Fundza Kabanti
Lifundzisani Mbambambamba LiBhayibheli?
LiBhayibheli—Incwadzi Levela KuNkulunkulu
LiBhayibheli lingakusita njani kutsi ubeketelele tinkinga takho? Kungani kufanele utetsembe tiphrofetho talo?
Lifundzisani Mbambambamba LiBhayibheli?
Liyini Liciniso NgaNkulunkulu?
Ucabanga kutsi Nkulunkulu uyakukhatsalela yini? Fundza ngebuntfu bakhe nekutsi ungasondzela njani kuye.


text:
Ungatsandza Yini Kwati Liciniso?
LICINISO leliphatselene nani? Liciniso leliphatselene nemibuto lemcoka bantfu labayibutako. Mhlawumbe nawe ike yakuhlupha imibuto lenjengale:
Nkulunkulu unendzaba yini natsi vele?
Imphi nekuhlupheka kuyoke kuphele yini?
Kwentekani kubantfu nabafa?
Likhona yini litsemba lelikhona ngalabafile?
Ngingathandaza kanjani futsi ngiviwe nguNkulunkulu?
Ngingayitfola kanjani injabulo ekuphileni?
Ungatifuna kuphi timphendvulo talemibuto? Uma ungaya emitatjeni yetincwadzi nobe etitolo letitsengisa tincwadzi, utawutfola tinkhulungwane tetincwadzi letitsi tinetimpendvulo kulemibuto. Kodvwa, kuvame kutsi tiphikisane. Letinye tivamise kubonakala tisebenta kwangalesosikhashana lokutsi masinyane bese tiphelelwa sikhatsi bese tiyabuyeketwa nobe kubhalwe letinye.
Kepha ke, kukhona yinye incwadzi lenetimpendvulo letitsembekile. Yincwadzi lengawakhulumi emanga. Jesu Khristu athandaza kuNkulunkulu watsi: “Livi lakho liliciniso.” (Johane 17:17) Lamuhla leloLivi silati ngekutsi liBhayibheli leliNgcwele. Emakhasini lalandzelako alelipheshana, utawutfola kafishane timphendvulo letikhanyako naleticinisile teliBhayibheli kulemibuto lengenhla.
Nkulunkulu Unendzaba Yini Natsi Vele?
LOKWENTA BANTFU BABUTE LOMBUTO: Siphila eveni leligcwele lunya nekungalungi. Tinkholo letinyenti tifundzisa kutsi kuhlupheka lokusivelelako kuyintsandvo yaNkulunkulu.
LOKUFUNDZISWA LIBHAYIBHELI: Nkulunkulu akake akubangele lokubi. Incwadzi yaJobe 34:10 itsi: “Akube khashane naNkulunkulu kuba ngumenti walokubi, kwenta bubi akube khashane naSomandla.” Nkulunkulu unenjongo lenhle ngebantu ngoba uyabatsandza. Kungako Jesu wasifundzisa kutsi sithandaze sitsi: “Babe wetfu losezulwini, . . . umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:9, 10) Nkulunkulu unendzaba natsi, kangangekutsi uye wenta lokukhulu kuze aciniseke kutsi iyagcwaliseka lenjongo yakhe.
Fundza futsi kuGenesisi 1:26-28; Jakobe 1:13; na 1 Phetro 5:6, 7.
Imphi Nekuhlupheka Kuyoke Kuphele Yini?
LOKWENTA BANTFU BABUTE LOMBUTO: Timphi tichubeka tibulala emakhulukhulu langenakubalwa ebantfu. Sonkhe siyatsintseka ngekuhlupheka kwebantfu.
LOKUFUNDZISWA LIBHAYIBHELI: Nkulunkulu wabiketela sikhatsi lapho atakwenta kube nekuthula emhlabeni wonkhe. Ngephansi kweMbuso waNkulunkulu, lokungu hulumende wakhe wasezulwini, tive “tingeke tisaceceshelwa kulwa imphi.” Esikhundleni saloko, “tiyawukhandza tinkemba tato, titente tibe ngemakhuba.” (Isaya 2:4) Nkulunkulu uyophelisa konkhe kungalungi nekuhlupheka. LiBhayibheli liyatsembisa: “[Nkulunkulu] uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala [lokuhlanganisa kungalungi nekuhlupheka lokukhona manje] sekwendlulile.”
Fundza futsi Tihlabelelo 37:10, 11; 46:9; na Mikha 4:1-4.
Kwentekani Kubantfu Nabafa?
LOKWENTA BANTFU BABUTE LOMBUTO: Tinkholo temave ngemave tifundzisa kutsi kukhona lokungekhatsi kumuntfu lokusindzako nakafa, kuchubeke kuphila. Labanye babambelele ekutseni labafile bangabalimata labaphilako nobe kutsi Nkulunkulu ujezisa lababi ngekubalahlela ekuhlushweni kwaphakadze esihogweni lesivutsa umlilo.
LOKUFUNDZISWA LIBHAYIBHELI: Nabantfu bafa bayaphela nya, bangabikhona. “Labafile abati lutfo,” kusho Umshumayeli 9:5. Njengoba labafile bangenakwati, bangenamiva, futsi bangeva lutfo ngeke bakwati kulimata
Fundza futsi kuGenesisi 3:19 neMshumayeli 9:6, 10.
Likhona Yini Litsemba Lelikhona Ngalabafile?
LOKWENTA BANTFU BABUTE LOMBUTO: Sifuna kuphila, futsi sikujabulele kuphila nalabo lesibatsandzako. Silangatelela kuphindze sibone lesibatsandzako labafile bavusiwe, size sitsi nasihlangana nemuntfu lekadze samgcina “kube nasekufeni kunje.”
LOKUFUNDZISWA LIBHAYIBHELI: Bantfu labanyenti labafile batawuvuswa. Jesu watsembisa kutsi ‘labasemathuneni bayawuvuka.’ (Johane 5:28, 29) Kuhambisana nenjongo yakhe yasekucaleni, Nkulunkulu uyobavusa ngemitimba yenyama bantfu kuze batfole litfuba lekuphila emhlabeni lolipharadisi. (Lukha 23:43) Lesikhatsi lesitako lesetsenjisiwe sihlanganisa nekuphila lokuphelele nalokuphakadze kubantfu labalalelako. LiBhayibheli litsi: “Labalungile bayawudla lifa lemhlaba, bahlale kulo kuze kube phakadze.”
Fundza futsi kuJobe 14:14, 15; Lukha 7:11-17; naku-Misebenti Yebaphostoli 24:15.
Ngingathandaza Kanjani Futsi Ngiviwe NguNkulunkulu?
LOKWENTA BANTFU BABUTE LOMBUTO: Cishe bantfu bato tonkhe tinkholo bayathandaza. Kodvwa labanyenti beva kungatsi imithandazo yabo ayiphendvulwa.
LOKUFUNDZISWA LIBHAYIBHELI: Jesu wasifundzisa kutsi sikubalekele kwenta imithandazo yetfu ibe njengesilandzelo. Watsi: “Nanithandazako, ningalibali [kuphindzaphindza tinto letifanako, NW].” (Matewu 6:7) Nangabe sifuna Nkulunkulu alalele imithandazo yetfu, kufanele sithandaze ngendlela levumelekako kuye. Kuze sente njalo, kudzingeka sifundze kutsi iyini intsandvo yaNkulunkulu bese sithandaza ngekuhambisana nayo. Incwadzi yaJohane wekuCala sehluko 5:14 ichaza kanje: “Nasicela lutfo kuNkulunkulu ngekwentsandvo yakhe, uyasiva.”
Fundza futsi Tihlabelelo 65:2; Johane 14:6, 14; na-1 Johane 3:22.
Ngingayitfola Kanjani Injabulo Ekuphileni?
LOKWENTA BANTFU BABUTE LOMBUTO: Bantfu labanyenti bakholelwa kutsi imali, ludvumo, nobe buhle kungabenta bajabule. Ngalesosizatfu baphishanekela letotintfo
LOKUFUNDZISWA LIBHAYIBHELI: Jesu waveta kutsi sikhiya senjabulo siyini lapho atsi: “Bayajabula labo labacaphela sidzingo sabo setintfo takamoya.” (Matewu 5:3, NW) Injabulo mbamba ingatfolakala kuphela nangabe sitsatsa tinyatselo tekunakekela lesosidzingo setfu lesikhulu
Fundza futsi Taga 3:5, 6, 13-18 na 1 Thimothi 6:9, 10.
Losandza kukufundza bekumane kukubuka kafishane timphendvulo teliBhayibheli kulemibuto lesitfupha. Uyafuna yini kwati kabanti kunaloku lose ukufundzile? Nangabe ungulomunye wa “labacaphela sidzingo sabo setintfo takamoya” nakanjani uyafuna. Kungenteka kunemibuto lekucakako njengekutsi: ‘Uma Nkulunkulu anendzaba natsi, kungani umlandvo ugcwele bubi lobunyenti kangaka nekuhlupheka? Ngingayitfutfukisa kanjani imphilo yemndeni wami?’ LiBhayibheli liyiphendvula ngalokugcwele nangendlela leyenetisako lemibuto naleminye leminyenti.
Kepha ke, linyenti lebantfu lamuhla limatsintsanyawo kufundza liBhayibheli. Liyitsatsa njengencwadzi lendze lokumatima kuyicondza ngaletinye tikhatsi. Ungatsandza yini kwemukela lusito lwekutfola timphendvulo teliBhayibheli? BoFakazi baJehova banemathuluzi lamabili langakusita.
Lekucala, yincwadzi letsi Lifundzisani Mbambambamba LiBhayibheli? leyentelwe kusita bantfu labamatasa kutsi bahlole timphendvulo letikhanyako emibutweni lemcoka. Lithuluzi lesibili luhlelo lwesifundvo seliBhayibheli sasekhaya samahhala. Fakazi waJehova endzaweni lokuyo futsi lofanelekela ku fundzisa liBhayibheli angeta emtini wakho, nobe lenye indzawo lelungele wena, abenesikhatsi acoca nawe liviki neliviki ngeliBhayibheli ngaphandle kwekukubhadalisa. Tigidzi tebantfu emhlabeni wonkhe tisitakele ngaloluhlelo. Labanyenti babo bafike kulesiphetfo lesijabulisako: “Ngilitfolile liciniso!”
Kute umcebo lomkhulu lowengca lo longatfolakala. Liciniso leBhayibheli lisikhulula ekukholelweni eteni, ekudidekeni nasekwesabeni lokucedzana emandla. Lisiniketa litsemba, injongo kanye nenjabulo. Jesu watsi: “Niyawulati liciniso, neliciniso liyawunikhulula.”
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?


text:
Emarabi
Emarabi asifo lesitsatselanako lesibangela kugula kakhulu lokubitwa nge-encephalitis ebantfwini kanye naletinye tilwane letinengati leshisako.[1] Timphawu letingasheshe tibonakale tingafaka ekhatsi ifiva nekunwayiswa emtimbeni. [1] Letimphawu tilandzelwa ngukunye noma ngetulu kwaletimphawu letilandzelako: kuhambahamba lokuneludlame, kujabula lokungalawuleki, kwesaba emanti, kanye nekungakhoni kusebentisa letinye tincenye temtimba, kudideka, kanye nekulahlekelwa ngumcondvo.[1] Ngemuva kwekutsi timphawu tibonakale, emarabi avame kubulalana.[1] Lesikhatsi lesisemkhatsini wekutsi utfole lesifo kanye nekucala kwetimphawu kuvamise kuba nguyinye yaletinyanga letintsatfu. Noma kunjalo, lesikhatsi singahluka kusukela kulesingaphansi kweliviki linye kuye ngetulu kwemnyaka munye. [1] Lesikhatsi lesicitfwako sitawuya ngebudze bekutsi leligciwane selihambe libanga lelingakanani kufika emcondvweni.[2]
Lokucuketfwe
Imbangela nekutfolakala kwalesifo[hlela | edit source]
Emarabi andluliselwa ebantfwini asuka kuletinye tilwane. Emarabi angandluliselwa uma ngabe silwane lesinalesifo sitinwaya noma siluma lesinye silwane noma umuntfu. [1] Ematse laphuma esilwaneni lesingenwe ngulesifo nawo angandlulisela emarabi uma ngabe lamatse atsintsana nemtsambo lomanti walesinye silwane noma umuntfu. [1] Emarabi lamanyenti langena bantfu avela ngekutsi balunywe tinja. [1] Emaphesenti langu 99% laphatselene neludzaba lwemarabi abangelwa kulunywa yinja. [3] Emaveni ase Amerika, kulunywa ngemalulwane yimitfombo leyetayelekile yekungenwa sifo semarabi ebantfwini, kantsi ngaphansi kwemaphesenti la 5% kuvela etinjeni. [1][3] Tilwanyana letilumako atikavami kutsi tibe nemarabi.[3] Ligciwane lemarabi liya engcondvweni ngekulandzela lesemitsanjeni yeperipheral. Lesifo singatfolwa kuphela uma ngabe sekucale kubonakala timphawu. [1]
Kusivikela nekusilapha[hlela | edit source]
Tinhlelo tekulawulwa nekugonywa kwetilwane tiyabehlisa bungoti bemarabi etinjeni etigodzini letinyenti emhlabeni. [1] Kugoma bantfu ngembi kwekutsi bangenwe ngulesifo kubalulekile kulabo labasengotini ngekwelizinga leliphakeme. Laba labasengotini ngelizinga leliphakeme kufaka ekhatsi bantfu labasebenta ngemalulwane noma labacitsa sikhatsi lesidze etindzaweni tasemaveni lapho kuvame kutfolakala khona emarabi. [1] Kubantfu labangenwe ngemarabi, umjovo wemarabi nangalesinye sikhatsi emarabine-immunoglobulin tiyasebenta ekuvikeleni lesifo uma ngabe lomuntfu alashwa ngembi kwekubonakala kwetimphawu temarabi. [1] Kugeza lapho ulunywe khona nekuhwebheka imizuzu le-15 ngemanti nensipho, nge-povidone iodine , noma umutsi longahle ukhone kubulala leligciwane nako kubonakala njengalokuyimphumelelo ekuvikeleni kungenwa ngemarabi.[1] Bambalwa bantfu labaphilile ngemuva kwekutsi balashelwe emarabi ngemuva kwekukhombisa timphawu talesifo. Loku bekuhambisana nekulashwa lokwendlulele lokubitwa nge Milwaukee protocol .[4]
Umjovo[hlela | edit source]
Umjovo wemarabi ngumjovo losetjentiselwa kuvikela emarabi.[5] Kunetindlela letitsite letikhona tekulapha letimbili tiphephile futsi tiba yimphumelelo. Tingasetjentiswa kuvikela emarabi ngembi futsi nangalesikhatsi sangemuva kwekungenwa nguleligciwane ngekulunywa yinja noma ulunywe lilulwane. Lokuvikelwa lokwentiwako kutsatsa sikhatsi lesidze ngemuva kwekunatsa katsatfu umutsi. Kuvamise kutsi lomutsi uniketwe ngemjovo esikhunjeni noma kumsipha. Ngemuva kwekujovwa ngalomjovo uvamise kusetjentiswa kanye nalona wemarabi lobitwa nge-immunoglobulin. Kuphakanyiswa kwekutsi labo labasengotini kakhulu yekungenwa ngulesifo bagonywe ngembi kwekutsi sibangene. Kugonywa kuba yimphumelelo ebantfwini nakuletinye tilwane. Kugoma tinja kuba yimphumelelo kakhulu ekuvikeleni tifo ebantfwini. [5]
Kuphepha[hlela | edit source]
Tigidzi tebantfu mhlabawonkhe bagonyiwe kantsi kulinganiselwa ekutseni loko kuphephisa bantfu labandlula ku-250,000 ngemnyaka. [5] Kungasetjentiswa ngekuphepha kubo bonkhe bantfu beminyaka yonkhe. Bantfu labangemaphesenti lange-35 kuya 45 bayavuvuka kwesikhashane babe bovu futsi beve buhlungu lapho bajovwe khona. Emaphesenti lalinganiselwa ku-5 kuya ku-15 ebantfu bangahle babe nefiva, kubandvwa yinhloko, noma kunyakuleka. Ngemuva kwekungenwa ngemarabi atikho tinkhomba tekutsi kungasetjentiswa umutsi ngoba utawuba yingoti nawusetjentiswa. Imijovo leminyenti ayinayo i-thimerosal. Imijovo leyentiwe ngemathishu emanevu isetjentiswe emaveni lambalwa, ikakhulukati e-Asia ne Latin Amerika, kodvwa ayisebenti kahle futsi inemitselela lemihle. Kusetjentiswa kwawo akusekelwa yiNhlangano Yetemphilo Velonkhe.
Uma uwutsenga embonini ubita emkhatsini wa 44 na 78 USD kutsi ulashwe kusukela nga 2014.[6] E-United States umjovo wekulashelwa emarabi ubita ngetulu kwa 750 USD.[7]
i-Ephidemiyoloji[hlela | edit source]
Emarabi ayimbangela yekufa kwebantfu labalinganiselwa ku 26,000 kuya ku 55,000 emhlabeni wonkhe ngemnyaka.[1][8] Kundlula ku-95% wekushona kwenteke e-Asia kanye nase Afrika.[1] Emarabi akhona kumave landlula ku-150 nakuwo onkhe emave kodvwa hhayi e-Antarctica.[1] Bantfu labatigidzi leti-3 bahlala etigodzini takulomhlaba lapho kunemarabi khona. [1] Etindzaweni letinyenti e-Europe nase Australia, emarabi atfolakala kuphela kumalulwane. [9] Emave lamanyenti lasetichingini awanawo emarabi.[10]
Emareferensi[hlela | edit source]
- ↑ 1.00 1.01 1.02 1.03 1.04 1.05 1.06 1.07 1.08 1.09 1.10 1.11 1.12 1.13 1.14 1.15 1.16 1.17 "Rabies Fact Sheet N°99". World Health Organization. July 2013. Retrieved 28 February 2014.
- ↑ Cotran RS; Kumar V; Fausto N (2005). Robbins and Cotran Pathologic Basis of Disease (7th ed.). Elsevier/Saunders. p. 1375. ISBN 0-7216-0187-1.
- ↑ 3.0 3.1 3.2 Tintinalli, Judith E. (2010). Emergency Medicine: A Comprehensive Study Guide (Emergency Medicine (Tintinalli)). McGraw-Hill. pp. Chapter 152. ISBN 0-07-148480-9.
- ↑ Hemachudha T, Ugolini G, Wacharapluesadee S, Sungkarat W, Shuangshoti S, Laothamatas J (May 2013). "Human rabies: neuropathogenesis, diagnosis, and management.". Lancet neurology 12 (5): 498–513. PMID 23602163. doi:10.1016/s1474-4422(13)70038-3.
- ↑ 5.0 5.1 5.2 5.3 "Rabies vaccines: WHO position paper". Weekly epidemiological record 32 (85): 309–320. Aug 6, 2010.
- ↑ "Vaccine, Rabies". International Drug Price Indicator Guide. Retrieved 6 December 2015.
- ↑ Shlim, David (June 30, 2015). "Perspectives: Intradermal Rabies Preexposure Immunization". Retrieved 6 December 2015.
- ↑ Lozano R, Naghavi M, Foreman K, Lim S, Shibuya K, Aboyans V, Abraham J, Adair T, Aggarwal R (Dec 15, 2012). "Global and regional mortality from 235 causes of death for 20 age groups in 1990 and 2010: a systematic analysis for the Global Burden of Disease Study 2010.". Lancet 380 (9859): 2095–128. PMID 23245604. doi:10.1016/S0140-6736(12)61728-0.
- ↑ "Presence / absence of rabies in 2007". World Health Organization. 2007. Retrieved 1 March 2014.
- ↑ "Rabies-Free Countries and Political Units". CDC. Retrieved 1 March 2014.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
2 Bantfwabami, nginibhalela letintfo kuze ningoni. Kepha nangabe lotsite ona, sinemsiti kuBabe, Jesu Khristu lolungile.
2 Ungumhlatjelo wekuhlawulela tono tetfu, hhayi tetfu kuphela kodvwa netalo lonkhe live.
3 Ngaloku siyabona kutsi sesiyamati, nangabe sichubeka sigcina imiyalo yakhe.
4 Umuntfu lotsi: “Sengiyamati,” kepha abe angayigcini imiyalo yakhe, ungumcambimanga, neliciniso alikho kuye.
5 Kodvwa nobe ngubani logcina livi lakhe, lutsandvo lwaNkulunkulu lwentiwe lwaphelela kuloyo muntfu. Ngaloku siyati kutsi sisebunyeni naye.
6 Loyo lotsi uhlala asebunyeni naye kufanele achubeke ahamba ngendlela naye lahamba ngayo.
7 Bazalwane labatsandzekako, anginibhaleli umyalo lomusha kodvwa nginibhalela umyalo lomdzala lenawutfola kusukela ekucaleni. Lomyalo lomdzala ulivi lenaliva.
8 Ngetulu kwaloko nginibhalela umyalo lomusha, lokungumyalo naye lawugcina, nani leniwugcinako, ngobe bumnyama buyendlula nekukhanya kweliciniso sekuvele kuyakhanya.
9 Umuntfu lotsi usekukhanyeni kodvwa abe atondza umnakabo, usebumnyameni kudzimate kube ngunyalo.
10 Loyo lotsandza umnakabo uhlala asekukhanyeni, kute nalokumenta akhubeke.
11 Kodvwa loyo lotondza umnakabo usebumnyameni futsi uhamba kubo, akati kutsi uyaphi ngobe bumnyama buphumphutsekise emehlo akhe.
12 Ngibhalela nine bantfwana, ngobe tono tenu titsetselelwe ngenca yelibito lakhe.
13 Ngibhalela nine bobabe, ngobe seniyamati loyo lobekakhona kusukela ekucaleni. Ngibhalela nine majaha, ngobe nimncobile lomubi. Ngibhalela nine bantfwana, ngobe seniyamati Babe.
14 Ngibhalela nine bobabe, ngobe seniyamati loyo lobekakhona kusukela ekucaleni. Ngibhalela nine majaha, ngobe ninemandla, nelivi laNkulunkulu lihlala kini, futsi nimncobile lomubi.
15 Ningalitsandzi live nobe tintfo letikulo. Nangabe umuntfu atsandza live, lutsandvo lwaBabe alukho kuye;
16 ngobe tonkhe tintfo letiseveni—sifiso senyama, sifiso semehlo kanye nekugabisa ngetintfo umuntfu lanato, akuveli kuBabe kodvwa kuvela eveni.
17 Ngetulu kwaloko, live liyendlula kanye nesifiso salo, kodvwa loyo lowenta intsandvo yaNkulunkulu uhlala kuze kube phakadze.
18 Bantfwana, lesi sesikhatsi sekugcina, futsi njengobe nivile kutsi umphikikhristu uyeta, nanyalo sebanyenti baphikikhristu labavelile; ngenca yaloko siyati kutsi lesi sesikhatsi sekugcina.
19 Basukile kitsi, kodvwa bebangasikanye natsi; ngobe kube bebakanye natsi bebatawuhlala natsi. Basukile kuze kuvele kutsi akusibo bonkhe labakanye natsi.
20 Kugcotjwa kwenu kuvela kulongcwele, futsi nonkhe ninelwati.
21 Anginibhaleli ngobe ningalati liciniso kodvwa nginibhalela ngobe nilati, nangenca yekutsi kute emanga lavela ecinisweni.
22 Ngubani longumcambimanga, ngaphandle kwaloyo lophika kutsi Jesu unguKhristu? Lona nguye umphikikhristu, loyo lophika Babe kanye neNdvodzana.
23 Nobe ngubani lophika iNdvodzana akasimunye naBabe. Loyo loyivumako iNdvodzana umunye naBabe.
24 Nine-ke kufanele nikugcine kini loko lenakuva kusukela ekucaleni. Nangabe loko nikugcina kini, nitawuhlala nisebunyeni neNdvodzana kanye naBabe.
25 Ngetulu kwaloko, ngulena intfo lasetsembise yona, kuphila lokuphakadze.
26 Nginibhalela letintfo mayelana nalabo labafuna kunidukisa.
27 Kepha nine, kugcotjwa lenakwemukela kuye kuhlala kini, kantsi anidzingi muntfu kutsi anifundzise; lokugcotjwa lokuvela kuye kunifundzisa tonkhe tintfo, kuliciniso futsi kute emanga. Njengobe kunifundzisile, hlalani nisebunyeni naye.
28 Ngako-ke bantfwana, hlalani nisebunyeni naye kuze kutsi nasabonakaliswa sibe nenkhululeko yekukhuluma, singakhweshi ngenca yemahloni ngesikhatsi sekuba khona kwakhe.
29 Nangabe nati kutsi ulungile, niyati nekutsi bonkhe labenta lokulungile babantfwana bakhe.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Johane 2
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bukhristu
Jesu Khristu[hlela | edit source]
BuKhristu lukholo lolulandzela tinfundziso taJesu Khristu letitfolalakala ethestamenteni lelisha ebhayibhelini.Balandzeli balolukholo bakholwa kutsi Jesu Khristu yindvodzana yasimakadze leyatalwa yaba yinye,munye Nkulunkulu lowadala lizulu nemhlaba.Bakholwa kutsi jesu Khristu nguye lokawapholofithwa ngaye kutsi utawufika atekusindzisa bantfu ababuyisele kuNkulunkulu.
Libhayibheli lisitekela kutsi Jesu watalwa nguMariya intfombi.Ngesikhatsi sekubalwa kwebantfu eveni lonkhe lebelibuswa ngemaRoma. Utsite naneminyaka lelishumi nakubili wamangata labanyenti eThempelini nakakhuluma ngenshisekelo lenkhulu ngemibhalo yemajuta.Utsite nasakhulile wacala kushumayela nekwenta timangaliso elapha tichwala nalabagulako.ekugcineni wabetselewa esiphambanweni,wafa wembela ,kepha emva kwemalanga lamatsatfu wavuka wabonwa bafundzi bakhe wafundzisa tinsuku letingemashumi lamane wase unyuselwa ezulwini.
Butsatfu lobungcwele[hlela | edit source]
Butsatfu lobungcwele yinkholelo yemaKhristu ekutsini Nkulunkulu mtsatfu kepha abe amunye.lobutsatfu Nguyise, indvodzana kanye nemoya loyingcwele.
Libhayibheli[hlela | edit source]
- Umbhalo lobaluleke kakhulu kumaKhristu libhayibheli lokuyincwadzi mlandvo ngesive semaHebheru.Libhayibheli lehlukaniswe kabili lithestamente lelidala kanye nalelisha.


text:
SEHLUKO 3
Iyini Injongo YaNkulunkulu Ngebantfu?
1. Iyini injongo yaNkulunkulu ngebantfu?
NKULUNKULU ubafunela lokuhle bantfu. Wadala bantfu bekucala bo-Adamu na-Eva kutsi bahlale endzaweni lenhle. Abefise kutsi babe nebantfwana, bente wonkhe lomhlaba ube lipharadisi futsi banakekele tilwane.—Genesisi 1:28; 2:8, 9, 15; fundza liphuzu 6 ngephasi kwesihloko lesitsi Imininingwane Lesekugcineni.
2. (a) Sati ngani kutsi Nkulunkulu utakwenta lakuhlosile? (b) Lifundzisani liBhayibheli ngekuphila phakadze?
2 Ucabanga kutsi siyoke sihlale yini emhlabeni lolipharadisi? Jehova utsi: “Loko lese ngikuhlelile, nguloko lengiyawukwenta.” (Isaya 46:9-11; 55:11) Nkulunkulu utawukwenta konkhe lakuhlosile, kute lokutamvimba. Utsi bekanesizatfu sekudala lomhlaba. “Akazange awudalele kutsi ubete lutfo.” (Isaya 45:18) Ufuna kutsi bantfu bagcwale kuwo wonkhe umhlaba. Nkulunkulu ufuna kuhlale bantfu labanjani lamhlabeni, futsi ufuna bahlale sikhatsi lesingakanani? LiBhayibheli litsi: “Labalungile [noma labalalelako] bayawudla lifa lemhlaba, bahlale kulo kuze kube phakadze.”—Tihlabelelo 37:29; Sembulo 21:3, 4.
3. Ngumuphi umbuto longatibuta wona ngesizatfu sekutsi bantfu bayagula futsi bayafa?
3 Kodvwa kwenteka lokwehlukile lamuhla ngoba bantfu bayagula futsi bayafa. Etindzaweni letinyenti bayalwa futsi babulalane bodvwa. Asingabati kutsi leyo akusiyo injongo yaNkulunkulu. Pho kwentekani, kungani injongo yaNkulunkulu ingakagcwaliseki? LiBhayibheli kuphela lelingasichazela.
SITSA SANKULUNKULU
4, 5. (a) Ngubani lowakhuluma na-Eva asebentisa inyoka? (b) Kungenteka kanjani kutsi umuntfu lowetsembekile agcine asigebengu?
4 LiBhayibheli lisitjela kutsi Nkulunkulu unesitsa lesibitwa “ngekutsi nguDeveli nangekutsi nguSathane.” Sathane wakhuluma na-Eva ensimini yase-Edeni asebentisa inyoka. (Sembulo 12:9; Genesisi 3:1) Wenta kwabonakala kungatsi ngulenyoka lebeyikhuluma.—Fundza liphuzu 7 ngephasi kwesihloko lesitsi Imininingwane Lesekugcineni.
5 Nkulunkulu wamdala yini Sathane Develi? Cha, akazange! Yingilosi leyatishintja yaba nguDeveli, beyisezulwini ngesikhatsi Nkulunkulu adala umhlaba, awulungisela bo-Adamu na-Eva. (Jobe 38:4, 7) Kwenteka kanjani loko? Cabanga nganaku, kwenteka njani kutsi umuntfu lotsembekile ashintje abe sigebengu? Akatalwa asigebengu, kodvwa ucala kufisa noma kufuna intfo lengasiyo yakhe. Uchubeka acabanga ngalentfo futsi lesifiso sakhe lesibi siyakhula. Bese kutsi nakuvela litfuba alisebentise, ayebe. Ngekwenta loko sewusigebengu.—Fundza Jakobe 1:13-15; fundza liphuzu 8 ngephasi kwesihloko lesitsi Imininingwane Lesekugcineni.
6. Kwenteka kanjani kutsi ingilosi ibe sitsa saNkulunkulu?
6 Nguloko-ke lokwenteka kulengilosi. Ngemuva kwekutsi adale bo-Adamu na-Eva, Nkulunkulu wase ubatjela kutsi babe nebantfwana ‘bagcwalise umhlaba.’ (Genesisi 1:27, 28) Kungenteka kutsi lengilosi yacabanga yatsi, ‘Bonkhe nje labantfu laba bangakhonta mine kunekutsi bakhonte Jehova!’ Lesifiso sayo sakhula kakhulu ngesikhatsi ichubeka icabanga ngalentfo lengasiyo yayo. Lengilosi beyifuna kutsi bantfu bakhonte yona. Yase icamba emanga ku-Eva, yamdukisa. (Fundza Genesisi 3:1-5.) Ngekwenta loko yaba nguSathane Develi, sitsa saNkulunkulu.
7. (a) Yini leyabangela kutsi bo-Adamu na-Eva bafe? (b) Yini lebangela kutsi siguge futsi sife?
7 Bo-Adamu na-Eva abamlalelanga Nkulunkulu futsi badla sitselo. (Genesisi 2:17; 3:6) Bona kuJehova futsi ngemuva kwesikhatsi bafa, njengoba Jehova bekashito. (Genesisi 3:17-19) Bantfwana ba-Adamu na-Eva bafa ngoba nabo bebatoni. (Fundza Roma 5:12.) Nasi sibonelo lesitasisita sibone kutsi kwenteka kanjani kutsi bantfwana ba-Adamu na-Eva nabo kutsiwe bebatoni. Ticabange ubhaka ngelipani lelimoncokile. Lesinkhwa sitawuphuma simoncoke njengalelipani. Adamu waba soni ngesikhatsi angamlaleli Nkulunkulu. Ngesizatfu sekutsi siyintalelwane ya-Adamu, sonkhe sinesono kungako siguga futsi sifa.—Roma 3:23; fundza liphuzu 9 ngephasi kwesihloko lesitsi Imininingwane Lesekugcineni.
8, 9. (a) Sathane abefuna bo-Adamu na-Eva bacabange kutsini? (b) Yini leyenta Jehova wangababulali ngaleso sikhatsi?
8 Sathane wacalisa kuvukela Jehova nakadukisa bo-Adamu na-Eva. Abefuna bacabange kutsi Jehova ungumbusi lokabi, longabafuneli lokuhle nalonemanga. Ngalamanye emagama, Sathane bekatsi bantfu abadzingi kutjelwa nguNkulunkulu kutsi benteni kodvwa bekufanele batibonele bona kutsi ngukuphi lokuhle nalokubi. Abetawenta njani Jehova? Ngabe wavele wababulala ngaleso sikhatsi wacedza lokuvukela. Kodvwa loko bekutawukhombisa yini kutsi Sathane unemanga? Bekungeke.
9 Ngaleso sizatfu Jehova akazange ababulale ngaleso sikhatsi. Kunaloko wabayekela bachubeka batibusa. Loko bekutawenta kubonakale kahle kutsi Sathane nguye lonemanga nekutsi Jehova ukwati kancono lokulungela bantfu. Sitawufundza kabanti ngalendzaba Esehlukweni 11. Ucabangani wena, bekukahle yini ngabo-Adamu na-Eva kutsi balalele Sathane bangamlaleli Nkulunkulu? Jehova bekabanike konkhe labebakudzinga. Bebahlala endzaweni lenhle, benta umsebenti labawutsandzako futsi bebaphila saka! Bekute ngisho kunye Sathane labekabentele kona. Kube bewungibo, bewutawenta njani?
10. Yini lemcoka lokufanele siyikhetse lamuhla?
10 Sonkhe lamuhla sisesimeni lesifana nesabo, kudzingeka sikhetse. Lesikukhetsako ngiko lokutawuveta kutsi kuphila kwetfu kutawuba njani. Singakhetsa kubuswa nguJehova ngekutsi simlalele, sikhombise kutsi Sathane unemanga. Noma-ke singakhetsa kubuswa nguSathane. (Tihlabelelo 73:28; fundza Taga 27:11.) Lamuhla, bancane kakhulu bantfu labalalela Nkulunkulu. Ecinisweni akusuye Nkulunkulu lobusa umhlaba. Ngubani-ke nangabe kungasuye Nkulunkulu?
NGUBANI LOBUSA LOMHLABA?
11, 12. (a) Yini lesiyifundza kulokwashiwo nguSathane kuJesu? (b) Ngumiphi imiBhalo lekhombisa kutsi nguSathane lobusa umhlaba?
11 Jesu bekamati kahle lobusa lomhlaba. Ngalelinye lilanga, Sathane wakhombisa Jesu “yonkhe imibuso yemhlaba kanye nebuhle bayo.” Wase sewutsi kuye: “Tonkhe letintfo ngitakunika tona nawungaguca ungikhonte.” (Matewu 4:8, 9; Lukha 4:5, 6) Tibute, ‘Sathane bekangametsembisa yini Jesu lemibuso nangabe beyingesiyo yakhe?’ Bekangeke. Bonkhe bohulumende labasemhlabeni baSathane.
12 Kungenteka uyatibuta kutsi: ‘Kungenteka njani kutsi Sathane abuse umhlaba? Akusuye yini Jehova longuNkulunkulu Somandla lowadala tonkhe tintfo?’ (Sembulo 4:11) Kuliciniso kutsi Jehova unguSomandla, kodvwa Jesu wavele washo kutsi Sathane ‘ungumbusi walelive.’ (Johane 12:31; 14:30; 16:11) Pawula, lomunye webaphostoli baJesu, naye washo kutsi “nkulunkulu walomhlaba” nguSathane Develi. (2 Khorinte 4:3, 4) Kantsi nemphostoli Johane watsi “lonkhe live lisemandleni alomubi.”—1 Johane 5:19.
LITAWUBHUJISWA NJANI LELIVE LELIBUSWA NGUSATHANE?
13. Yini lesenta sidzinge live lelisha?
13 Sekuyingoti kakhulu kuphila kulelive. Kugcwele timphi, inkhohlakalo, kutentisa kanye nebudlova yonkhe indzawo. Bantfu betama kamatima kucedza letinkinga kodvwa kute lokhona kuticedza. Sekusedvute kutsi Nkulunkulu abhubhise lelive lelibi ngemphi yakhe i-Amagedoni, bese uletsa umhlaba lomusha lonekulunga.—Sembulo 16:14-16; fundza liphuzu 10 ngephasi kwesihloko lesitsi Imininingwane Lesekugcineni.
14. Ngubani Jehova lamkhetse kutsi abe yiNkhosi eMbusweni wakhe? Yini leyashiwo liBhayibheli mayelana naJesu?
14 Jehova wakhetsa Jesu kutsi abe yiNkhosi yeMbuso waKhe nobe yahulumende wakhe losezulwini. Eminyakeni lengetulu kwetinkhulungwane, liBhayibheli lasho kutsi Jesu abetawuba “yiNkhosi Yekuthula” nekutsi uMbuso wakhe bewungeke uphelelwe sikhatsi. (Isaya 9:6, 7) Jesu wafundzisa balandzeli bakhe kutsi bawuthantazele loMbuso nakatsi: “Umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:10) Esehlukweni 8, sitawufundza ngekutsi uMbuso waNkulunkulu utayisusa njani lemibuso lekhona lamuhla. (Fundza Danyela 2:44.) LoMbuso utawubese wenta lomhlaba ube lipharadisi.—Fundza liphuzu 11 ngephasi kwesihloko lesitsi Imininingwane Lesekugcineni.
UMHLABA LOMUSHA SEWUDVUTANE!
15. Uyini “umhlaba lomusha”?
15 LiBhayibheli litsi: “Kunemazulu lamasha nemhlaba lomusha lesikulindzele . . . , futsi kuko kutawuba nekulunga.” (2 Phetro 3:13; Isaya 65:17) Ngalesinye sikhatsi liBhayibheli nalikhuluma “ngemhlaba” lisuke likhuluma ngebantfu labahlala kuwo. (Genesisi 11:1) Ngako “umhlaba lomusha” lonekulunga ngibo bonkhe bantfu labalalela Nkulunkulu nalababusisako.
16. Utawubaphani Nkulunkulu bantfu labahlala emhlabeni lomusha, futsi yini lokufanele siyente nasifuna kutfola lesipho?
16 Jesu watsi bonkhe labahlala emhlabeni lomusha waNkulunkulu batawutfola “kuphila lokuphakadze.” (Makho 10:30) Kufanele senteni nasifuna kutfola lesipho? Kute utfole imphendvulo, sicela ufundze Johane 3:16 kanye na-17:3. Kwanyalo asesibone kutsi liBhayibheli litsi kuyawuba njani kuphila emhlabeni loliPharadisi.
17, 18. Sati ngani kutsi kutawuba nekuthula emhlabeni nekutsi sitawuphepha?
17 Butawuphela budlova, timphi kanye nebubi balolonkhe luhlobo. Kute umuntfu lomubi lotawusala emhlabeni. (Tihlabelelo 37:10, 11) Nkulunkulu ‘utawucedza timphi emhlabeni wonkhe jikelele.’ (Tihlabelelo 46:9; Isaya 2:4) Umhlaba utawugcwala bantfu labatsandza Nkulunkulu nalabamlalelako. Kuyawuba nekuthula lokungapheli emhlabeni.—Tihlabelelo 72:7.
18 Bantfu baJehova batawuphepha. Ngetikhatsi tekubhalwa kweliBhayibheli, Nkulunkulu bekawavikela ema-Israyeli nakamlalela. (Levithikhusi 25:18, 19) Kute lesitakwesaba nasesisePharadisi. Sitawuhlala siphephile!—Fundza Isaya 32:18; Mikha 4:4.
19. Yini lesenta siciniseke kutsi kutawuba nenala yekudla emhlabeni?
19 Kutawuba nenala yekudla. Kutawuba “nenala emasimini, lenala isibekele ticongo tetintsaba, kube tiphihli.” (Tihlabelelo 72:16) Jehova ‘longuNkulunkulu wetfu, utasibusisa’ futsi umhlaba utawuba ‘nesivuno lesihle.’—Tihlabelelo 67:6.
20. Sati ngani kutsi umhlaba utawuba lipharadisi?
20 Umhlaba wonkhe utawuba lipharadisi. Bantfu batawuba netindlu letinhle kanye netingadze. (Fundza Isaya 65:21-24; Sembulo 11:18.) Umhlaba wonkhe utawuba muhle ufane nensimu yase-Edeni. Jehova utawuhlale asinika konkhe lesikudzingako. Nalikhuluma ngaye, liBhayibheli litsi: “Uvula sandla sakho, wesutsise tonkhe tifiso talokuphilako.”—Tihlabelelo 145:16.
21. Sati ngani kutsi bantfu batawuphilisana ngekuthula netilwane?
21 Bantfu batawuphilisana ngekuthula netilwane. Tilwane ngeke tisabalimata bantfu. Bantfwana batawudlala bakhululeke ngisho naseceleni kwetilwane letiyingoti kitsi lamuhla.—Fundza Isaya 11:6-9; 65:25.
22. Utabentelani Jesu bantfu labagulako?
22 Kugula kutawuphela. Nakasesemhlabeni, Jesu welapha bantfu labanyenti. (Matewu 9:35; Makho 1:40-42; Johane 5:5-9) Njengobe ayiNkhosi eMbusweni waNkulunkulu, Jesu utawelapha bonkhe bantfu. Kute loyawuphindze atsi: “Ngiyagula.”—Isaya 33:24; 35:5, 6.
23. Utabentelani Nkulunkulu bantfu labafile?
23 Labafile batawuvuka. Nkulunkulu wetsembisa kutsi utawuvusa tigidzi tebantfu labafile. “Kutawuba neluvuko lwalabalungile nalabangakalungi.”—Fundza Johane 5:28, 29; Imisebenti 24:15.
24. Ucabanga kutsi kutawuba njani kuphila ePharadisi?
24 Sonkhe singatikhetsela lesikufunako. Singakhetsa kufundza kabanti ngaJehova futsi simkhonte noma singakhetsa kutentela lesikufunako. Nasikhetsa kukhonta Nkulunkulu sitawuba nelikusasa lelihle. Lenye indvodza yacela Jesu kutsi ayikhumbule naseyifile, Jesu watsi kuyo: “Utawuba nami ePharadisi.” (Lukha 23:43) Asifundzeni kabanti ngaJesu Khristu nekutsi utawutenta njani tonkhe tintfo Jehova lasetsembise tona.


text:
SEHLUKO 13
Hlonipha Sipho Sekuphila
1. Ngubani lowasinika kuphila?
JEHOVA “unguNkulunkulu lophilako.” (Jeremiya 10:10) UnguMdali wetfu losinika kuphila. LiBhayibheli litsi: “Wadala tonkhe tintfo, nangentsandvo yakho taba khona futsi tadalwa.” (Sembulo 4:11) Kuliciniso, Jehova abefuna kutsi siphile. Kuphila kusipho lesiligugu lesivela kuye.—Fundza Tihlabelelo 36:9.
2. Yini lesingayenta kute siphumelele ekuphileni?
2 Jehova usipha lesikudzingako kute sichubeke siphila, lokufaka ekhatsi kudla nemanti. (Imisebenti 17:28) Ngetulu kwaloko, ufuna sijabule. (Imisebenti 14:15-17) Kute siphumelele ekuphileni, kufanele siyilalele imitsetfo yaNkulunkulu.—Isaya 48:17, 18.
KUBALULEKE KANGAKANANI KUPHILA KUNKULUNKULU?
3. Yini Jehova layenta ngesikhatsi Khayini abulele Abela?
3 LiBhayibheli lisifundzisa kutsi kuphila kwetfu nekwalabanye kuligugu kuJehova. Sibonelo saloko kutsi Jehova wamekhuta Khayini, indvodzana yabo-Adamu na-Eva, ngesikhatsi atfukutselele Abela umnakabo, wamtjela kutsi abambe intfukutselo yakhe. Kodvwa Khayini akazange alalele, esikhundleni saloko watfukutsela kakhulu “wesukela umnakabo, wambulala.” (Genesisi 4:3-8) Jehova wamjezisa Khayini ngekubulala Abela. (Genesisi 4:9-11) Ngako-ke intfukutselo nekwenyanya labanye bantfu kuyingoti kakhulu ngoba kungasenta sibe nelunya noma sibe tidlova, futsi kungasenta singakutfoli kuphila lokuphakadze. (Fundza 1 Johane 3:15.) Nasifuna kujabulisa Jehova, kufanele sitsandze bonkhe bantfu.—1 Johane 3:11, 12.
4. Lomunye wemiyalo Nkulunkulu lawunika ema-Israyeli usifundzisani ngekuphila?
4 Ngemuva kwetinkhulungwane teminyaka, Jehova wakhombisa kutsi kuphila kuligugu kuye ngesikhatsi anika Mosi iMiyalo Lelishumi. Lomunye walemiyalo bewutsi: “Ungabulali.” (Dutheronomi 5:17) Nangabe umuntfu abulala lomunye umuntfu ngenhloso, naye abebulawa.
5. Utsini Nkulunkulu ngekukhipha sisu?
5 Utsini Nkulunkulu ngekukhipha sisu? Ngisho nekuphila kwemntfwana losengakatalwa kuligugu kuJehova. Kulomyalo lawuniketa ema-Israyeli waphindze watsi nakwenteka umuntfu alimata make lotetfwele bese kufa lomntfwana, loyo muntfu bekufanele abulawe. (Fundza Eksodusi 21:22, 23; Tihlabelelo 127:3.) Loku kusifundzisa kutsi kukhipha sisu kubi.—Fundza liphuzu 28 ngephasi kwesihloko lesitsi Imininingwane Lesekugcineni.
6, 7. Simkhombisa njani Jehova kutsi kuphila sikutsatsa njengalokuligugu?
6 Singamkhombisa njani Jehova kutsi kuphila kwetfu nekwalabanye sikutsatsa njengalokuligugu? Singamkhombisa ngekubalekela nome yini lengafaka kuphila kwetfu nekwalabanye engotini. Ngako-ke ngeke sibheme insangu nobe lugwayi futsi ngeke sisebentise nome ngutiphi tidzakamiva letingekho emtsetfweni ngobe tiyingoti futsi tingasibulala.
7 Nkulunkulu usiphe umtimba lophilile nemphilo lenhle, futsi kufanele sikuphatse ngendlela yena lafuna ngayo. Ngako-ke kufanele siyinakekele kahle imitimba yetfu. Nasingakwenti loko sitawuba babi kuNkulunkulu. (Roma 6:19; 12:1; 2 Khorinte 7:1) Nangabe kuphila singakutsatsi njengalokuligugu angeke sikhone kukhonta Jehova lokunguye lowasipha kuphila. Ngisho nome kungaba lukhuni kuyekela imikhuba lemibi, Jehova utasisita nasetama ngobe sitsatsa kuphila njengalokuligugu.
8. Yini lesingayenta kute singabeki kuphila kwetfu nekwalabanye engotini?
8 Sesifundzile kutsi kuphila kusipho lesiligugu. Jehova uyasetsemba kutsi sitawenta konkhe lokusemandleni etfu kute singabeki kuphila kwetfu nekwalabanye engotini. Sikhombisa loko ngendlela lesishayela ngayo timoto tetfu, tidududu noma lokunye kwekuhamba. Siyayibalekela nemidlalo leyingoti nalenebudlova. (Tihlabelelo 11:5) Siphindze sente konkhe lokusemandleni etfu kute sigcine emakhaya etfu aphephile. Jehova wayala ema-Israyeli watsi: “Nawakha indlu lensha, ubocaphela kutsi wakhe lutsango lolutawutungeleta luphahla lwakho, khona indlu yakho ungetiyehlisela licala lengati ngekutsi kube khona longahle awe kuyo.”—Dutheronomi 22:8.
9. Kufanele sitiphatse njani tilwane?
9 Indlela lesiphatsa ngayo tilwane nayo ibalulekile kuJehova. Uyasivumela kutsi sibulale tilwane kute sitfole kudla netimphahla futsi singasibulala silwane lesiyingoti ekuphileni kwetfu. (Genesisi 3:21; 9:3; Eksodusi 21:28) Kodvwa ngeke sitiphatse ngelunya tilwane nome sidlale ngekutibulala.—Taga 12:10.
HLONIPHA KUPHILA NGOBA KUNGCWELE
10. Sati ngani kutsi ingati imelela kuphila?
10 Ingati ingcwele kuJehova ngoba imelela kuphila. Ngemuva kwekutsi Khayini asabulele Abela, Jehova wamtjela kutsi: “Livi lengati yemnakenu liyakhala kimi, lisemhlabatsini.” (Genesisi 4:10) Ingati ya-Abela beyimelela kuphila kwakhe futsi Jehova wamjezisa Khayini ngekubulala Abela. Ngemuva kwaZamcolo wangesikhatsi saNowa, Jehova waphindze wakhombisa kutsi ingati imelela kuphila. Wavumela Nowa nemndeni wakhe kutsi badle tilwane. Wabatjela watsi: “Tonkhe tilwane letiphilako tiyawuba kudla kwenu; ngininika kona njengobe nganinika tibhidvo.” Nobe kunjalo, kunentfo Jehova lebekabayale kutsi bangayidli, watsi kubo: “Ningayidli inyama lesenengati; loko ngikusho ngobe kuphila kusengatini.”—Genesisi 1:29; 9:3, 4.
11. Ngumuphi umyalo lomayelana nengati Jehova lawuniketa ema-Israyeli?
11 Ngemuva kweminyaka lengu-800 Jehova atjele Nowa kutsi angayidli ingati, waphindze wayala bantfu bakhe watsi: “Wonkhe um-Israyeli nome wetive lohlala nani lotingela inyamatane nome inyoni ledliwako, kufanele aphomphise yonkhe lengati yayo, bese uyigcibedzela ngemhlaba.” Wabese ubatjela kutsi ‘bangayidli ingati.’ (Levithikhusi 17:13, 14) Jehova abesafuna kutsi bantfu bakhe bayihloniphe ingati ngoba ingcwele. Bebangayidla inyama kodvwa hhayi ingati. Nababulala silwane kute basidle bekufanele baphomphise ingati yaso emhlabatsini.
12. EmaKhristu anamuphi umbono ngengati?
12 Ngemuva kweminyaka lembalwa Jesu afile, baphostoli nemadvodza lamadzala ebandleni lebuKhristu bahlangana eJerusalema kute bakhetse imiyalo lebeyisasebenta kumaKhristu. (Fundza Imisebenti 15:28, 29; 21:25.) Jehova wabasita babona kutsi ingati beyisolo ibalulekile kuye futsi bekusafanele bayihloniphe ngobe ingcwele. EmaKhristu angelikhulu lekucala bekangeke ayinatse ingati noma adle inyama lengakaphomphiswa kahle. Kwenta loku, bekukubi njengekukhonta titfombe noma kutiphatsa kabi ngekwelicasi. Kusukela ngaleso sikhatsi emaKhristu eliciniso akayidli ingati futsi akayinatsi. Namuhla-ke? Jehova usafuna siyihloniphe ingati ngoba ingcwele.
13. Yini leyenta emaKhristu ale kufakwa ingati?
13 Loku kusho kutsi emaKhristu kufanele angafakwa yini ingati? Yebo. Jehova usiyala kutsi singayidli ingati futsi singayinatsi. Dokotela nakangatsi ungabunatsi tjwala, ungabufaka yini ngemjovo emtimbeni wakho? Ngeke sewucale! Ngalokufanako-ke lomyalo lotsi singayidli ingati usho kutsi singavumi nekufakwa ingati.—Fundza liphuzu 29 ngephasi kwesihloko lesitsi Imininingwane Lesekugcineni.
14, 15. Kubaluleke kangakanani kutsi umKhristu ahloniphe kuphila futsi alalele Jehova?
14 Kufanele sente njani nakatsi dokotela sitakufa nasingavumi kufakwa ingati? Umuntfu kufanele atikhetsele yena kutsi utawulalela yini umyalo waNkulunkulu lomayelana nengati. EmaKhristu akuhlonipha kakhulu kuphila ngobe kusipho lesivela kuNkulunkulu. Singakhetsa letinye tindlela tekwelashwa kunekutsi sifakwe ingati.
15 Senta konkhe lokusemandleni etfu kute sihlale siphilile, kodvwa ngenca yekutsi kuphila kusipho lesiligugu Nkulunkulu lasiphe sona ngeke sivume kufakwa ingati. Lokubaluleke kakhulu kutsi silalele Jehova kunekutsi setame kuphila sikhatsi lesidze ngekutsi singamlaleli. Jesu watsi: “Ngobe nobe ngubani lofuna kusindzisa umphefumulo wakhe uyawulahlekelwa nguwo, kodvwa nobe ngubani lolahlekelwa ngumphefumulo wakhe ngenca yami utawutfola.” (Matewu 16:25) Sitimisele kulalela Jehova ngobe siyamtsandza. Ukwati kahle lokusilungelako, ngako siyakuhlonipha kuphila njengobe kuligugu kuye futsi kungcwele.—Hebheru 11:6.
16. Yini leyenta tinceku taNkulunkulu timlalele?
16 Bantfu baNkulunkulu labetsembekile batimisele kulalela umyalo wakhe lomayelana nengati. Angeke badle ingati noma bayinatse, futsi angeke bavume nekwelashwa ngayo. * Nanobe kunjalo, bayatemukela letinye tindlela tekwelashwa kute basindzise kuphila kwabo. Bayati kutsi Nkulunkulu nguye lowadala ingati nekuphila, ngako ukwati kahle lokubalungelako. Uyakholelwa yini wena kutsi Nkulunkulu ukwati kahle lokukulungelako?
YINYE KUPHELA INDLELA YEKUSEBENTISA INGATI JEHOVA LAYIVUMELAKO
17. Nguyiphi indlela Jehova labevumele ngayo ema-Israyeli kutsi asebentise ingati?
17 EMtsetfweni Nkulunkulu lawuniketa Mosi, watjela ema-Israyeli kutsi: “Kuphila kwemtimba kusengatini; mine ngininike ingati kutsi ifeze inkonzo yekuhlenga [noma yekucela kucolelwa] timphilo tenu etikwelilati.” (Levithikhusi 17:11) Ngalesikhatsi ema-Israyeli ona, abengacela kucolelwa nguJehova ngekutsi anikele ngesilwane bese acela umphristi kutsi atsele lenye ingati yaso elatini lelisethempelini. Lena bekukuphela kwendlela Jehova labevumele ema-Israyeli kutsi asebentise ngayo ingati.
18. Yini lesingayitfola ngemhlatjelo waJesu?
18 Ngalesikhatsi Jesu alamhlabeni, wavula lenye indlela yekutsetselelwa kwetono tetfu, ngekunikela ngekuphila kwakhe nobe ngengati yakhe esikhundleni sekusebentisa ingati yetilwane. (Matewu 20:28; Hebheru 10:1) Kuphila kwaJesu bekuligugu kakhulu kangangekutsi bonkhe bantfu batfola litfuba lekuphila phakadze ngemuva kwekutsi Jehova amvusele ezulwini.—Johane 3:16; Hebheru 9:11, 12; 1 Phetro 1:18, 19.
19. Yini lokufanele siyente kute ‘sibe msulwa engatini yabo bonkhe bantfu’?
19 Simbonga kakhulu Jehova ngesipho sekuphila lesimangalisako! Ngako sifuna kutjela labanye kutsi nabakholwa kuJesu batawutfola kuphila lokuphakadze. Siyabatsandza bantfu, futsi sitakwenta konkhe lokusemandleni etfu kute sibafundzise kutsi bangakutfola njani kuphila. (Hezekeli 3:17-21) Nasenta njalo, singakhona kusho njengobe kwasho umphostoli Pawula lowatsi: “Ngimsulwa engatini yabo bonkhe bantfu, ngobe nonkhe anginigodlelanga kunitjela intsandvo yaNkulunkulu.” (Imisebenti 20:26, 27) Sikhombisa kutsi siyayihlonipha ingati nekuphila nasitjela labanye ngaJehova nekutsi kubaluleke kangakanani kuphila kuye.
^ sig. 16 Kute ufundze kabanti mayelana nekufakwa ingati, fundza emakhasi 77-79 encwadzi letsi “Tigcineni Elutsandvweni LwaNkulunkulu,” leshicilelwe BoFakazi BaJehova.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
15 “Mine ngingumvini sibili, futsi Babe ungumlimi.
2 Onkhe emagala lakimi langatseli uyawajuba, kodvwa onkhe latselako uyawatsena awahlobise, khona atewutsela titselo letinyenti.
3 Nine senivele nihlobile ngenca yelivi lengilikhulume kini.
4 Hlalani nimunye nami, nami ngitawuba munye nani. Njengobe neligala lingeke likhone kutsela nangabe lingekho esicwini semvini, nani ngeke nitsele nangabe ningasimunye nami.
5 Mine ngingumvini, nine ningemagala. Loyo lohlala amunye nami futsi nami ngimunye naye, utsela titselo letinyenti; ngobe ngaphandle kwami ngeke nitsele lutfo.
6 Nangabe umuntfu angahlali amunye nami, utawuba njengeligala lelijutjiwe lase liyoma; bantfu bayawabutsa emagala lanjalo bawajike emlilweni, bese ayasha.
7 Nangabe nihlala nimunye nami nemavi ami ahlale asetinhlitiyweni tenu, nibocela nobe yini leniyifunako futsi nitawunikwa yona.
8 Babe uyakhatinyuliswa ngekutsi nichubeke nitsela titselo letinyenti futsi nitivete nibafundzi bami.
9 Njengobe Babe angitsandzile, nami nginitsandzile, chubekani nibantfu labatsandvwa ngimi.
10 Nangabe nigcina imiyalo yami ngitawuhlale nginitsandza, njengobe nami ngiyigcinile imiyalo yaBabe futsi wachubeka angitsandza.
11 “Letintfo ngitikhulume kini khona injabulo lenginayo nani nibe nayo, futsi iphelele.
12 Nginiyala kutsi nitsandzane njengobe nami nginitsandzile.
13 Kute umuntfu lonelutsandvo lolukhulu kunalolu, kutsi anganikela ngemphefumulo wakhe ngenca yebangani bakhe.
14 Nangabe nigcina imiyalo yami nitawuba bangani bami.
15 Angisanibiti ngekutsi nitigcili, ngobe sigcili asikwati lokwentiwa yinkhosi yaso. Kodvwa nginibita ngekutsi nibangani bami ngobe tonkhe tintfo lengitive kuBabe nginitjele tona.
16 Anizange ningikhetse kodvwa ngimi lenginikhetsile, kutsi nichubeke nitsela titselo nekutsi titselo tenu tihlale tikhona; kuze kutsi nobe yini leniyicela kuBabe egameni lami aniphe yona.
17 “Letintfo nginiyala ngato khona nitewutsandzana.
18 Nangabe live linitondza, yatini kutsi licale ngekutondza mine lisengakanitondzi nine.
19 Kube beniyincenye yelive, live belitanitsandza ngobe nibalo. Kodvwa njengobe ningasiyo incenye yelive, futsi mine nginikhetsile kulo, kungako linitondza.
20 Khumbulani livi lengalisho kini, kutsi sisebenti asisikhulu kunenkhosi yaso. Nangabe bangiphetse kabi mine, bataniphatsa kabi nani; nangabe balilalele livi lami, batalilalela nelenu.
21 Kodvwa batawukwenta tonkhe letintfo kini ngenca yelibito lami, ngobe abamati loyo longitfumile.
22 Kube angizange ngite ngikhulume nabo, bebangeke babe nesono, kodvwa nyalo sebete taba ngetono tabo.
23 Loyo lotondza mine utondza naBabe.
24 Kube angizange ngibentele imisebenti lokute umuntfu lowase wayenta, bebangeke babe nesono, kodvwa bangibonile futsi bangitondza, mine naBabe.
25 Loku kwenteke kuze kugcwaliseke livi lelibhalwe eMtsetfweni wabo, lelitsi: ‘Bangitondze ngaphandle kwesizatfu.’
26 Nasefikile umsiti lengitanitfumelela yena avela kuBabe, lokungumoya lowembula liciniso, utawufakaza ngami;
27 nani kufanele nifakaze ngami ngobe beninami kusukela ekucaleni.
Tfumela
Tfumela
I-NEW WORLD TRANSLATION OF THE HOLY SCRIPTURES
Johane 15
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
KUPHILA KWEMAKHRISTU NEMSEBENTI WAWO–INCWAJANA YEKUBHALELA EMIHLANGANWENI December 2016
Tinshumayelo Letisibonelo
Tinshumayelo letisibonelo tamagazini Sicongosekulindza kanye neliciniso leliBhayibheli letichaza tiphrofetho letigcwalisekako lamuhla. Sebentisa letibonelo kute wakhe takho tinshumayelo.
UMCEBO LOSEVINI LANKULUNKULU
‘Asenyukeleni Entsabeni YaJehova’
Isaya uchaza kutsi tikhali tekulwa titawushintja tibe ngemathuluzi ekulima, lokuveta kutsi bantfu baJehova batawuba nekuthula. (Isaya 2:4)
KUPHILA KWEMAKHRISTU
Tsintsa Inhlitiyo Usebentisa Incwadzi Letsi “Tigcineni Elutsandvweni LwaNkulunkulu”
Incwadzi letsi ‘Elutsandvweni LwaNkulunkulu’ isita lesifundza nabo liBhayibheli kutsi batati timiso taNkulunkulu futsi batisebentise ekuphileni kwabo.
UMCEBO LOSEVINI LANKULUNKULU
Tiphrofetho Letagcwaliseka NgaMesiya
Isaya wabiketela kutsi Mesiya abetawushumayela live laseGalile. Jesu wasigcwalisa lesiphrofetho ngesikhatsi ashumayela tindzaba letimnandzi.
UMCEBO LOSEVINI LANKULUNKULU
“Nangu Mine, Tfuma Mine!”
Singasilingisa njani sibonelo sa-Isaya sekuba nemoya lovumako kanye nekukholwa? Fundza esibonelweni semndeni lowatfutsela lapho kunesidzingo lesikhulu khona.
UMCEBO LOSEVINI LANKULUNKULU
Umhlaba Uyawugcwala Kwati Jehova
Siphrofetho sa-Isaya semhlaba lolipharadisi sigcwaliseka njani endvulo, lamuhla nasesikhatsini lesitako?
KUPHILA KWEMAKHRISTU
Imfundvo Levela KuNkulunkulu Incoba Lubandlululo
Bantfu lababili lebebatitsa nyalo sebabazalwane—bufakazi bekutsi imfundvo levela kuNkulunkulu incoba lubandlululo.
UMCEBO LOSEVINI LANKULUNKULU
Ligunya Liyalahleka Nalisetjentiswa Kabi
Shebna bekufanele alisebentise njani ligunya lakhe? Jehova wambekelani Eliyakimi esikhundleni sakhe?


text:
Indzaba 32: Tishayo Letilishumi
ASE ubuke letitfombe. Ngasinye kuto sikhombisa tishayo Jehova latiletsa eGibhithe. Esitfombeni sekucala sibona Aroni ashaya uMfula iNayili ngendvuku yakhe. Watsi nje nakacedza kuwushaya, emanti emfula agucuka aba yingati. Tinhlanti tafa, futsi nemanti acala kunuka.
Kwesibili, Jehova wabangela kutsi kuphume ticoco eMfuleni iNayili. Tagcwala yonkhe indzawo—emahhavini, etitjeni tekubhaka kanye nasemibhedzeni yebantfu. Ngalesikhatsi ticoco setifile emaGibhithe atibutsisa ndzawonye taba ticumbi letinkhulu, futsi indzawo yacala kunuka.
Aroni washaya umhlaba ngendvuku yakhe, futsi lutfuli lwagucuka lwaba timbuzulwane. Leti tilwanyana letilumanako. Taba sishayo sesitsatfu eveni laseGibhithe.
Tishayo letalandzela tahlasela emaGibhithe kuphela, atizange tiwahlasele ema-Israyeli. Sishayo sesine kwakusetimphungane letinkhulu letagcwala etindlini temaGibhithe. Sesihlanu sona sahlasela tilwane. Sabulala tinkhomo, timvu kanye netimbuti tebantfu baseGibhithe.
BoMosi na-Aroni batsatsa umlotsa bawuphosa etulu emoyeni. Lomlotsa wabangela kutsi bantfu netilwane babe netilondza letibuhlungu. Lesi kwakusishayo sesitfupha.
Ngemuva kwaloko Mosi welulela sandla sakhe etulu, futsi Jehova watfumela sangcotfo nekudvuma lokukhulu. Leso sangcotfo saba ngulesibi kunato tonkhe letake taba khona eGibhithe.
Sishayo sesiphohlongo kwaba tintsetse letinyenti. Bekucala ngca kutsi kube netintsetse letinyenti kangaka. Tadla konkhe lokungazange koniwe sangcotfo.
Semfica, kwaba bumnyama. Lobumnyama batsatsa emalanga lamatsatfu, kodvwa lapho ema-Israyeli abehlala khona kwakukhanya.
Ekugcineni, Nkulunkulu watjela bantfu bakhe kutsi babhoce ingati yelizinyane lembuti nobe lemvu eminyanga yetindlu tabo. Ingilosi yaNkulunkulu yayihamba hamba eGibhithe. Yayitsi nayibona ingati eminyango, ingababulali bantfu labakuleyondlu. Kodvwa kuto tonkhe tindlu iminyango yato lebeyingakabhocwa ngengati, ingilosi yaNkulunkulu yayibulala onkhe ematubulo ebantfu newetilwane. Lesi kwakusishayo selishumi.
Ngemuva kwalesishayo sekugcina, Faro watjela ema-Israyeli kutsi ahambe. Bonkhe bantfu baNkulunkulu besebavele bakulungele kuhamba, futsi ngalobo busuku bacala luhambo loludze besuka eGibhithe.
Eksodusi tehluko 7-12.
Imibuto
- Usebentisa letintfombe lotibonako lapha, chaza tishayo letintsatfu tekucala Jehova latiletsela bantfu baseGibhithe.
- Wawuyini umehluko emkhatsini wetishayo letintsatfu tekucala naleti letinye letabese tiyalandzela?
- Sasiyini sishayo sesine, sesihlanu kanye nesesitfupha?
- Chaza sishayo sesikhombisa, sesiphohlongo kanye nesemfica.
- Yini Jehova latsi kuma-Israyeli akayente ngembi kwesishayo selishumi?
- Sasiyini sishayo selishumi, futsi kwentekani ngemuva kwaso?
Imibuto leyengetiwe
- Fundza Eksodusi 7:19-8:23.
Nakuba baphristi baseGibhithe labenta imilingo bakwati kwenta tishayo tekucala letimbili letentiwa nguJehova, yini labaphoceleka kutsi bayivume ngemuva kwesishayo sesitsatfu? (Eks. 8:18, 19; Mat. 12:24-28)
Sishayo yesine yakhombisa kanjani kutsi Jehova uyakwati kuvikela bantfu bakhe, futsi kwati loku kwenta bantfu baNkulunkulu bative kanjani njengoba balindzele “kuhlupheka lokukhulu”? (Eks. 8:22, 23; Semb. 7:13, 14; 2 Khr. 16:9)
- Fundza Eksodusi 8:24; 9:3, 6, 10, 11, 14, 16, 23-25; kanye na-10:13-15, 21-23.
Ngumaphi emacembu lamabili lavetwa nguleTishayo letiLishumi, futsi loko kusenta siwabuke kanjani lawo macembu namuhla? (Eks. 8:10, 18, 19; 9:14)
Eksodusi 9:16 usisita kanjani sicondze kutsi kungani Jehova ayekele Sathane kwaze kwaba ngumanje? (Rom. 9:21, 22)
- Fundza Eksodusi 12:21-32.
LiPhasika lenta kanjani kutsi labanyenti basindze, futsi lalibonisa kutsi kuyowentekani esikhatsini lesitako? (Eks. 12:21-23; Joh. 1:29; Rom. 5:18, 19, 21; 1 Khor. 5:7)


text:
SIFUNDVO 14
Ngutiphi Tikolwa Emahlahlandlela Laya Kuto?
BoFakazi BaJehova bebasolo babonakala ngemfundvo levela kuNkulunkulu. Kunetikolwa letikhetsekile letitfolwa ngulabo labanikela ngaso sonkhe sikhatsi sabo emsebentini wekushumayela ngeMbuso kuze ‘bawente kahle umsebenti wabo.’—2 Thimothi 4:5.
Sikolwa Semsebenti Semahlahlandlela. Lihlahlandlela lelivamile litsi lingacedza umnyaka walo wekucala emsebentini wasikhatsi sonkhe, bese libhaliswa esikolweni lesitsatsa emalanga lasitfupha lesiba seHholweni LeMbuso lelisedvutane. Injongo yaso ikusita lihlahlandlela kutsi lisondzelane naJehova, libe nemakhono kuto tonkhe tingoni temsebenti walo wekushumayela, futsi lichubeke nemsebenti walo ngekwetsembeka.
Sikolwa SebaVangeli BeMbuso. Lesikolwa lesitsatsa tinyanga letimbili sentelwe kucecesha emahlahlandlela lasanesikhatsi lesidze futsi lete inkinga ngekushiya tindzawo latalelwa kuto ayokhonta nome ngukuphi lapho kunesidzingo khona. Alingisa Jesu Khristu umVangeli lomkhulu lowake waphila lapha emhlabeni, ecinisweni atsi “Nangu mine, tfuma mine!” (Isaya 6:8; Johane 7:29) Kusuka ekhaya uye khashane kakhulu kungadzinga umuntfu akwemukele kuphila imphilo leselizingeni leliphansi. Indlela yekuphila, simo selitulu, kanye nekudla kungehluka kakhulu kuloko lakwetayele. Kungadzingeka nekutsi afundze nekukhuluma lulwimi lolusha. Lesikolwa sisita bazalwane nabodzadze labangakashadi kanye nebantfu labashadene labaneminyaka lesuka ku-23 kuya ku-65 kutsi babe netici tebuntfu labatatidzinga etabelweni tabo kanye nemakhono latakwenta kutsi Jehova nenhlangano yakhe abasebentise kakhulu.
Sikolwa SeliBhayibheli SaseGileyadi. NgesiHebheru, leligama lelitsi “Gileyadi” lisho kutsi “Incumbi Yebufakazi.” Kusukela nga-1943 titfunywa telivangeli leticeceshwe eGileyadi letingetulu kwa-8 000, titfunyelwe “kuto tonkhe tincenye temhlaba.” (Imisebenti 13:47) Ngesikhatsi titfunywa telivangeli tifika kwekucala ePeru, bekute emabandla kulelo live. Nyalo emabandla sangetulu kwa-1 000. Ngesikhatsi titfunywa telivangeli ticala kukhonta eJapan, bekunaBoFakazi labangephansi kwelishumi kulelo live. Kodvwa nyalo sekunaBoFakazi labangetulu kwa-200 000. Lemfundvo yasesikolweni saseGileyadi ifaka ekhatsi kulitadisha lonkhe liVi laNkulunkulu. Labo labangemahlahlandlela lakhetsekile nobe labatitfunywa telivangeli letisensimini, nalabo labasemahhovisini eligatja nobe labababonisi betigodzi bayamenywa kulesikolwa kutsi baceceshwe kakhulu kuze lomsebenti wabo labawenta emhlabeni wonkhe ukhone kucina.
Iyini injongo yeSikolwa Semsebenti Semahlahlandlela?
Sikolwa SebaVangeli BeMbuso sentelwe bobani?


text:
BoFakazi BaJehova Bayatibeketelela Yini Letinye Tinkholo?
Silalela seluleko seliBhayibheli lesitsi “
hloniphani bonkhe bantfu” ngisho nome ngabe bakuyiphi inkholo. (1 Phetro 2:17) Sibonelo saloko kutsi, kulamanye emave kunemakhulu etinkhulungwane taboFakazi BaJehova. Nome kunjalo, asetami kuphocelela betembusave nobe tishaya mtsetfo kutsi bangakuvumeli lokwentiwa nguletinye tinkholo. Asikukhankaseli kuphasiswa kwemitsetfo lokungaphocelela kutsi bantfu batiphatse ngendlela lesifuna ngayo baphindze bakholelwe ngulesikukholelwako. Esikhundleni saloko, siphatsa labanye ngendlela lesingatsandza kutsi basiphatse ngayo.—Matewu 7:12.


text:
BoFakazi BaJehova Bayakholelwa Yini KuJesu?
Titsatsele
Yebo. Siyakholelwa kuJesu, ngobe watsi: “
Mine ngiyindlela, neliciniso, nekuphila. Kute longeta kuBabe nakangeti ngami.” (Johane 14:6) Siyakholwa kutsi Jesu weta emhlabeni asuka ezulwini, wanikela ngekuphila kwakhe lokute sono njengenhlawulo. (Matewu 20:28) Kufa nekuvuka kwakhe kwenta kutsi bantfu labakholwa nguye bakhone kutfola kuphila lokuphakadze. (Johane 3:16) Siyakukholelwa nekutsi Jesu ubusa njengeNkhosi yeMbuso waNkulunkulu wasezulwini futsi utawuletsa kuthula emhlabeni wonkhe ngekushesha. (Sembulo 11:15) Nobe kunjalo, simtsatsa ngendlela latichaza ngayo ngalesikhatsi atsi: “
Babe mkhulu kunami.” (Johane 14:28) Ngako, asimkhonti Jesu ngobe asikholelwa kutsi unguNkulunkulu Somandla.
Fundza Kabanti
TINDZABA LETIMNANDZI LETIVELA KUNKULUNKULU
Ungubani Jesu Khristu?
Fundza kutsi wafelani Jesu, iyini inhlawulo naloko Jesu lakwentako nyalo.